Autodefensa feminista ikastaroa 14 eta 18 urte bitarteko neskentzat\nDimako Andraizea andra taldeak, autodefensa feminista tailerra antolatu dau zemendiaren 21erako, Emagin taldearen eskutik. Partaide kopurua mugatua izango da eta izena hilaren 9ra arte emon daiteke andraizea@gmail.com helbidean edo 656 791 001 telefonoan.\nTailerraren helburua, neskak egunero jasoten dabezan eraso sexisten aurrean, zelan erantzun ikastea da. Zortzi ordu izango dira, goizeko 08:00retan hasita, Elexaldeko lokalean. Mosukoa eta esteratxoa eroan behar dira.\nAndraizeak boltsa diseinuen lehiaketea abiatu dau\nDimako Andraizea andra taldeak boltsak diseinetako lehiaketea ipini dau martxan. Diseinuak zezeilaren 10era arte bialdu daitekez andraizea@gmail.com helbidera.\nGaia, andra taldearen helburuakaz bat datorrena izan behar da; gizon eta andren arteko aukera bardintasuna edo andren ahalduntzea, berbarako. Egile bakotxak gehienez hiru diseinu bialdu ahal izango ditu eta epaimahaiak hilaren 14an ebatziko dau irabazlea zein dan. Saritzat, alkarteak 2020an aterako dauan materialeen ale bat izango da.\nDimako andra taldeak bazkideak egiteko kanpaina bat be ipini dau martxan. Hamasei urtetik gorako andra feministak behar ditue. Bazkideak urtero 20 euroko kuotea ordaindu eta taldeak antolatuten dituan ikastaro, txango eta beste ekintzetan deskontuak izango ditue.\nHilaren 27an botako dabe jaiai hasikerea emoteko txupina\nBagilaren 27an, eguena, 19:00etan, botako dabe txupina, baina aurretik be badagoz jarduerak jai egitarauan; eskalada tailerra, besteak beste.\nEguenetik domekara arte, kontzertuak, erromeriak, antzerkia, lehiaketa gastronomikoak eta bertsolariak, umorea eta jaigiroa ipiniko dabe herrian. Kontzertuai jagokienean, Gurutze's manouches eta Arcada Social izango dira Diman zapatuan, hilak 29.\n16:00etan, Txumuluxueta Pelota Eskolako Txapelketea.\n20:30ean, San Juan sua Arratiako albokarien musikeak lagunduta.\nBagilak 27, eguena\n11:30ean, herria apainduteko tailerra guraso alkarteagaz.\n18:00etan, eskaladea danontzat Ilunbe taldeagaz.\n19:00etan, txupina, Gaztebarri taldeko jantzariak eta jolasak danontzat.\n20:00etan, Tortilla eta Tostada Lehiaketea.\n23:00etan, erromeria Elizagoien ahizpak taldeagaz.\n17:30ean, Dimako sanferminak zezen puzgarriakaz.\n18:30ean, Herriko Esku Pelota Txapelketako finalak.\n20:00etan, kale animazinoa.\n21:30ean, herri afaria. Bitartean jaietako argazkien proiekzinoa.\n23:00etan, Bocabeats umorezko ikuskizuna eta DJ Isma.\n13:00etan, 85 urtekoai omenaldia. Ondoren jubiladuentzako bazkaria.\n17:00etan, buruhandiak Haur Hezkuntzakoentzat.\n17:30ean, herri kirolak danontzat.\n19:00etan, Sakatu elektrotxarangea eta jolasak danontzat.\n19:30ean, taloak Andraizearen eskutik.\n22:00etan, Gurutze's manouches-en kontzertua.\n24:00etan, euskal errepresaliaduen giza eskubideen aldeko ekitaldia. Ondoren Arkada Social taldearen kontzertua eta erromeria Ilargi beltza taldearen eskutik.\n12:00etan, goitibehera jeitsiera herrikoia.\n13:30ean, Otxote Muñatones Abesbatzaren kontzertua.\n14:30ean, Paella Lehiaketea. Ondoren, errefujiaduen aldeko bingo musikatua.\n18:30ean, bertsolariak: Oihana Bartra, Onintza Enbeita, Xabat Galletebeitia eta Nerea Ibarzabal. Ondoren, Balkoien Lehiaketearen sari banaketea.\n20:00etan, Cía. Barsanti taldearen Kale gorrian antzerkia.\n21:00etan, txokolatea Zamakola alkartearen eskutik eta agurra.\nJentilak Dimaneko ibilbide mitologikoa eta Akelarrea egunez aldatuko dabe\nEguraldi txarreko iragarpenak dirala eta, maiatzaren 25erako programauta egoan Jentilak Diman jardueretako ibilbide mitologikoa eta Akelarrea egun horretan ez egitea ebatzi dau antolakuntzeak. Astean zeharreko beste jarduerak ez dira aldatu; ezta maiatzaren 25eko Irrintzi tailerra be. Dana dala, Txumuluxueta alkartekoak ibilbide mitologikoa eta Akelarrea beste egunen baten egiteko asmoa daukie. Data zehazteko dago.\nAxpe Goikoa jatetxearen jaia bere txakolina ezetuten emoteko\nAxpe Goikoa jatetxeak, bere txakolina dastatzeko Txakolin Festa antolatu dau aprilaren 6rako. Herri kirolak, jantzak eta bertsolariak lagunduko dabe txakolin eta pintxo dastaketea 13:00etan. Igor Anton txirrindularia izango da bertan.\nBazkaria, bazkalaurrea eta ostea antolatu dauz egun horretarako Lamindaoko jatetxeak. Herri-kirolak eta jantzariak bazkalaurretik eta arrastian, 18:00etan, Jokaldi taldeagaz erromeriak girotuko dau eguna. Bazkaria be txakolinaren inguruan dago pentsauta berrogeta hamar euroko prezioan.\nChrisallys alkarteak berbaldia emongo dau\nBadira zakila duten neskak eta bulba duten mutilak izenpeko berbaldia aurreikusita dago Bea Sever-en eskutik abenduaren 5ean, 18:00etan, Dimako Abaroa Aretoan. Chrisallys haur transexualen familien alkartea da, familiai arreta, aholkularitzea eta formazinoa emoteko sortutakoa.\nChrisallys Euskal Herria, 2015eko martian sortu zan Bizkaia, Gipuzkoa, Araba eta Nafarroako 8 familiaren artean eta gaur 40 familia baino gehiagok osotuten dabe.\nUste baino jente gehiagok sentiduten dau jaiotzean egokitutako sexuagaz ez dauala bat egiten. Eusko Jaurlaritzaren Transexualitate-egoeran daudenei arreta integrala emateko gidaren datuen arabera, "100.000 biztanleko, 6,8 andra transexualak dira, eta 2,6 gizon transexualak". Eta Chrisallys Euskal Herria alkartearen arabera, transexualidade egoeran dagozan adingabeen tasa askoz handiagoa da.\nEskalada irakasteko alkarteak botako dau jaiai hasikerea emoteko txupina\nSan Pedro egunaren bezperan arrastiko zazpiretan botako dabe txupina, baina jaia eguerdian hasiko da umeentzako tailerrakaz eta frontoian eskaladea egiteko aukereagaz.\nEguenetik domekara arte, kontzertuak, erromeriak, antzerkia, lehiaketa gastronomikoak eta kuadrillen arteko lehiaketak, umorea eta ondo pasetako aukerak ipiniko dabez. Kirolai jagokienean, eskaladea nabarmendu gura izan dabe aurten. Izan be, Diman eskaladarako leku onak dagoz, eskalada egiten irakasten dauan alkarte bat be bai, eta Espainiako txapelduna Itziar Zabala be dimoztarra da.\n12:00etan, umeentzako tailerrak eta serigrafia (bakotxak bere kamisetea ekarri).\n17:30ean, eskaladea danontzat frontoi handian.\n18:30ean, Pintxo Txapelketea ume eta gazteentzat.\n19:00etan, txupina Ilunbe boulderra alkartearen eskutik.\nJantzak Gaztebarri taldeak.\nKuadrillen Lehiaketearen I. probea.\n22:30ean, erromeria: Zirkinik bez eta DJ Mozoilo.\n12:00etan, San Pedro mezea.\n13:00etan, 85 urtekoai omenaldia. Ostean jubiladuentzako bazkaria.\n17:30ean, Talentu Lehiaketea.\n18:00etan, Antxo eta Pantxa pailazoak.\n19:00etan, Lasto Botatze Txapelketea.\n21:00etan, esku pelota partidua eta plazako IV. Txapelketako finala.\n23:30ean, kontzertuak: Houston pub, Sutan eta DJ Ibon.\n13:00etan, Otxote Muñatones.\n18:00etan, Dimako pelota eskolako finalak.\n19:00etan, Zaratak 18 elektrotxarangea. Bitartean, kuadrillen arteko jolasak eta buruhandiak.\n22:00etan, kontzertua: Rockovers.\n24:00etan, euskal errepresaliaduen giza eskubideen aldeko ekitaldia.\n00:30ean, kontzertua: Los zopilotes txirriaos.\n02:00etan, erromeria: Akerbeltz.\n11:00etan, Patinajea, molto... ginkanea frontoi handian.\n12:00etan, goitibera jeitsiera herrikoia plazan.\n13:00etan, Sagardole runba taldea.\n14:30ean, Paella Lehiaketea.\nOndoren, herri bazkaria, paella jana eta kantaldia, Kantu bat gara taldeagaz batera.\n18:30ean, bertsolariak: Uxue Alberdi, Oihana Bartra, Alaia Martin eta Miren Artetxe. Gai jartzailea: Amaia Aurrekoetxea.\n20:30ean, antzerkia: Ez dok hiru (Patxo Telleria eta Mikel Martinez).\n21:30ean, kuadrillen agurra eta txokolatea.\nAzken Gaua Infernuan, Dimetalerako dirua batzeako\nPandemia, Hell Light, Andrals eta A.D. metal taldeak kontzertuak eskeiniko dabez maiatzaren 5ean 20:30etik aurrera Dimako Abaroa Aretoan. Azken Gaua Infernuan izenpean, urri lehenengoan egingo dan Dimetal Fest jaialdia prestatzeko dirua batzeako antolatu dabez kontzertu honeek. Sarrerak bost euroko prezioan salduko dira.\nAbaroa aretoan joko daben lau taldeak, metal musikako lau estilo desbardin egiten dabe metalzaleen gozamenerako. Izan be, Pandemia taldeko kantabriarrak thrash metala egiten dabe; Andrals brasildarrak fastrash estiloko musikea; Hell Light, brasildarrak honeek be, funeral doom eta Markina-Xemeingo A.D. taldeak brutal crossover deitu daben estilokoa. Markinarrak, Dimetal Fest-en be joko dabe.\nDirua batzeako helburuagaz be, 600 euroko txeke bat zozketatuko dabe eta errifa horretarako 10.000 txartel dagoz salgai euro baten prezioan.\nAurtengo Dimetal Fest urri lehenengoaren 28 eta 29an izango da. Guztira 30 bandak joko dabe lau eszenalekutan, egungo metalaren panoramearen ikuspegi zabala eskeiniz.\nBeste komunikazino modu bat aurkezteko dokumentala Diman\nDonamartiriko Arberoa ikastolak bere ibilbidean erabilitako Komunikazio Ez Bortitzaren (KEB) eredua azaltzen dauan DVDa aurkeztuko da martiaren 16an, 19:00etan, Abaroa Aretoan. Guraso talde bat komunikazino ez bortitza landuten dabil Diman eta herriko guraso, gazte, nagusi, irakasle eta herritar guztiak konbidau gura dauz komunikazino modu hau ezetuten.\nDonamartiri Behenafarroako herri txiker bat da. Arberoa ikastolea lau ikasle eta irakasle bategaz sortu zan 2008an. Gaur egun 71 ume, bost irakasle, hiru laguntzaile eta laguntzaile berezitu bat dagoz ikastolan. Ikastolearen ardatzetako bat ondoizatea da eta horretarako, komunikazino ez bortitza, Marshall Rosenberg Estadu Batuetako psikologo eta irakasleak pasa dan mendean garatutako hartu-emonetako eredua erabilten dabe.\nKomunikazino ez bortitza zer dan eta zelan gauzatu azaltzen dauan dokumentala proiektau bitartean, zaintza zerbitzua egongo da eskolan behar dabenentzat.\nEuskerearen gaineko jardunaldia\nDimako Abizarie alkarteak, herrian euskerearen erabilereak behera egin dauala eta horren gainean hausnartzeko, euskereari buruzko jardunaldi bat antolatu dau martiaren 3rako, 11:00etatik 13:00etara eskolan.\nAbizarie euskerearen erabilerea bultzatzeko sortu zan eta alkartekoak, herriko jentearen eretxiak jaso gura ditue jakiteko, herritarrak zelan ikusten daben egoerea eta zer egin leiteken beherakada hori geldituteko.\nIgitieko azokea hilaren 18an\nIgitie Arratiako baserritar agroekologikoen alkarteak azokea antolatu dau hilaren 18rako Diman 11:30etik 14:30era. Gainera, azoka bitartean, Titi ta Loloren eskutik txapa tailerra izango da eta Jakoba Errekondo konbidau dabe Landareak lantzen urte osoko gida-liburua aurkezteko.\nLiburuan, Jakoba Errekondok azaltzen dau baratzean, fruta-arboletan, lorategietan, basoan noz ze lan egin, erein, landatu, inausi, tratau, uztak jaso, txertatu...; hau da, urte garaiaren arabera egin behar dan lan bakotxa.\nAntton Olariagaren irudiakaz jantzita dago lana. 2018an gure denporea plazerez eta ganoraz antolatzeko tresnea da aldi berean liburu eta aldi berean agendea dan hau.\nZabalik dago oindino aguazil plazarako izena emoteko epea\nDimako Udalak deialdia egin dau herriko aguazil plazea beteteko. Lanpostua Zerbitzu Berezien Azpieskalan dago eta oposizino-lehiaketa askearen bidez egingo da aukeraketea. Gainera, Udalak azterketak gainditzen dabezanakaz lan boltsea osatu gura dau.\nAurkezten diranak bete beharreko betekizunetako batzuk honeexek dira: eskolaratze egiaztagiria edo baliokidea eukitea edo hori lortzeako aukerea eukitea; 2. hizkuntza-eskakizuna edo baliokidea egiaztatuta izatea; eta azkenik, ibilgailu ofiziala gidatzeko gidabaimena izatea. Hiru betekizun horreek eskabideak aurkezteko epea amaitzen dan egunean egon behar dira indarrean. Zezeilaren 27ra arte emon daiteke izena eta informazino gehiago gura izan ezkero www.dima.eus webgunean dago eskuragarri.\nAguazil plazea atera dau Dimako Udalak hileon\nDimako Udalak deialdia egin dau aguazil plazea beteteko. Karrerako funtzionario plazea beteteaz gain, Udalak azterketak gainditzen dabenakaz lan boltsea osatu gura dau.\nBete beharreko betekizunetako batzuk honeexek dira: eskolaratze egiaztagiria edo baliokidea eukitea edo hori lortzeako aukerea eukitea; 2. hizkuntza-eskakizuna edo baliokidea egiaztatuta izatea; eta azkenik, ibilgailu ofiziala gidatzeko gidabaimena izatea. Hiru betekizun horreek eskabideak aurkezteko epea amaitzen dan egunean egon behar dira indarrean.\nUrtailaren amaierara arte emon daiteke izena eta informazino gehiago gura izan ezkero www.dima.eus webgunean dago eskuragarri.\nUme eta familien irakurle kluba bardintasuna sustatzeko Diman\nDimako Guraso Elkarteak, hezkidetzea zabaltzeko proiektua ipini dau martxan. Ume eta familien irakurle kluba izenpean, Mireia Delgado ipuin kontalariak eta hezkidetzan adituak gidatuko dau ume eta gurasoai zuzendutako proiektu hau.\nProiektuak 6 saio izango ditu. Lehenengoa, abenduaren 12an izan zan eta gurasoentzako hezkidetzan formakuntzako saioa izan zan. Bertan adierazo eutseen gurasoai proiektua bera.\nHurrengo lau saioak, irakurle klub formatua izango dabe. Abenduaren 27an, urtailaren 10 eta 24an, eta zezeilaren 7an izango dira. Amaituteko, zezeilaren 21ean, ipuin kontaketea eta afari meriendea egongo da. Saio guztiak Dimako liburutegian izango dira eta arrastiko seiretan hasiko dira.\nUdal ikastaroak urtailetik aurrera\nBigarren hiruhilekoan, hau da urtailetik martiara arte, udal ikastaroren baten parte hartu gura izan ezkero, abenduaren 18tik 29ra emon daiteke izena udaletxean. Diman erroldatuta dagozanak izango dabe lehentasuna eta taldeak aurrera egiteko 8 lagun behar dira gitxienez. Talde bakotxean 12 leku dagoz. Izena emon dabenak gehiago badira, zozketea egingo da.\nHurrengo ikastaro honeetan emon daiteke izena: Yoga, Eskulanak, Pilates, Txi kung, Entrenamentu funtzionala, Gimnasia hipopresiboa eta Zunba. Prezioak 50 eta 75 euro bitartean dira Diman erroldatuentzat eta 70 eta 105 bitartean Diman erroldatuta ez dagozanentzat.\nAbizarie euskera alkarteak botako dau txupina jaiai hasikerea emoteko\nSanpedro egunean, arrastiko zazpiretan botako dabe txupina, baina ordurako jaigiroan murgilduta egongo da Dima.\nEguenetik domekara arte, kontzertuak, erromeriak, antzerkia, lehiaketa gastronomikoak... Herri kirolai jagokienean, Aitzol Atutxak, Ruth Linazak, Irati Astondoak, Jon Loiolak eta Jose Martin Bustinza "Tubi"k egingo ditue erakustaldiak. Eguen, bariku eta zapatu gaubetan, kontzertu eta erromeriak animetako, 10 taldek zein bakarlarik eskeiniko dabe euren musikea.\n12:00etan, umeentzako tailerrak eta serigrafia (kamisetea norberak eroan).\n18:30ean, PintxoTxapelketea ume eta gazteentzat.\n19:00etan, txupina: Abizariek. Bitartean, Eurt euskerara! Erakusketea. Jantzak Gaztebarri taldeagaz. Kuadrillen Lehiaketearen I. Proba.\n19:30ean, Vademekun malabare eta akrobaziak.\n22:30ean, Erromeria: Ezten giro eta DJ Balber-egaz.\n18:00etan, Talentu Lehiaketea.\n18:30ean, umeentzako herri kirolak.\n19:30ean, herri kirolak: Aitzol Atutxa, Ruth Linaza, Irati Astondoa, Jon Loiola eta Jose Martin Bustinza "Tubi".\n20:30ean, kantu-poteoa Zamakola alkartearen abesbatzaren eskutik.\n21:30ean, andren esku pelota partidua eta plazako III. Txapelketako finala frontoi txikian.\n22:00etan, kontzertua: Inun.\n00:30ean, kontzertuak: Desore eta Aizu (Kortaturen bersinoak).\n11:30ean, umeen duatloia.\n13:00etan, kantu poteoa Otxote Muñatones-en laguntzeagaz.\n18:00etan, andren pala partidua eta Dimako pelota eskolako finalak.\n19:00etan, Zaratak 18 elektrotxarangea, bitartean kuadrillen arteko jolasak.\n22:30ean, kontzertua Abaroan: Akabu taldea eta EH2000 Rap taldea.\n00:00etan, euskal errepresaliaduen giza eskubideen aldeko ekitaldia.\n00:30ean, kontzertua: Belatz eta Etsaiak.\n02:00etan, erromeria Gora Herria taldeagaz.\n14:30ean, Paella Lehiaketea. Herri bazkaria, paella jana (tiketak tabernetan) eta kantaldia, Kantu bat gara taldearen laguntzeagaz.\n18:00etan, Karol Perexilegaz umeentzako jolasak.\n19:00etan, bertsolariak: Alaia Martin, Igor Elortza, Oihana Bartra eta Uxue Alberdi.\n20:30ean, antzerkia, Bi izarren kalenturak (Iñake Irastorza eta Ane Gabarain).\nNekazaritza, Abeltzaintza eta Eskulangintza Azokea\nGanadu azoken sasoi bete-betean, Dimako Udalak eta abeltzain alkarteak Nekazaritza, Abeltzaintza eta Eskulangintza Azokea antolatu dabe maiatzaren 14rako, domekea. Ingururik hurrenetako ganadua, hau da Dimakoa bertakoa, egongo da han. Ehundaka ahuntz, behi eta behor eta 40 bat artisauren lanak ikusi ahal izango dira bertan, jai giro ederrean.\nDimako Gazte Barri Dantza Taldeak antolatuta, XIX. Dantzari Txiki Eguna ospatuko dabe Diman maiatzaren 14ean. Bertan, Dimako jantzariakaz batera, Igorre, Galdakao, Durango eta Beasaingo euskal jantza taldeak egongo dira eguna ospatuten.\nUme guztiak batu ondoren, 11:30ean hasiko da jaia kalejira bategaz, 13:00etan izango da jantza emonaldia eta ondoren jantzarientzako bazkaria eta erromeria egongo da.\nGazte Barri Dantza Taldea 2008an sortu zan jantzarako zaletasuna eukien guraso batzuen eskutik, ume eta gazteen artean zaletasun hori bizteko helburuagaz. Dantzari Txiki Egunagaz, umeak ikasturtean zehar ikasitakoa jenteaurrean erakustea, beste ume jantzari batzuekaz hartu-emonak bultzatzea, herrian jantza giroa sortzea eta, batez be, "ondo pasetea" da.\nEuskal jantza talde bi Diman\nDiman euskal jantza talde bi dagoz: umeentzako Gazte Barri Dantza Taldea eta, orain urtebete inguru sortutako helduen taldea. Gazte Barri Dantza Taldean 31 umek ikasten dabez euskal jantzak.\nJonan Fernandez, Arratiarrakaz berbetan zikloan hizlari\nJonan Fernandez, Bake eta Bizikidetzarako idazkari nagusia Dimako Abaroa Aretoan izango da martiaren 30ean, 19:00etan, EAJ-PNVk antolatutako Arratiarrakaz berbetan ekimenaren hirugarren saioan. Ekimenak, politikearen esparrutik arlo eta leku desbardinetan lan egiten daben personak hurreratzeko helburua dauka.\nEgitasmoa urtailean hasi zan eskualdeko udalerrietan. Jonan Fernandezek Josu Erkorekaren, Eusko Jaurlaritzako bozeroale eta Gobernantza Publiko eta Autogobernuko sailburuaren, eta Aitor Esteban, Kongresuko EAJ-PNV taldeko bozeroalearen, lekukoa hartuko dau. Berbaldi ziklo honen lehen saioak Igorre eta Zeanurin egin ziran.\nArratiarrakaz berbetan ziklo irekia da; hau da, biztanle guztiai zuzenduta dago, hizlariak eta parte hartzaileak gaur egun erakundeetako agendak marketan dabezan eta euskal gizartearen kezka nagusien gainean berba egiteko. Oraingo honetan, Jonan Fernandezek bakeaz, bizikidetzaz, giza eskubideez eta lankidetzaz egingo dau berba bertaratutakoakaz. ETAren amaiera ordenauaz eta giza eskubideen urraketen alorrean garatu diran politika publikoez, espetxe politikari norabide barria emon beharraz, eta errefujiaduak hartzeako prozesuez be egingo dau berba.\nHitzaldi ziklo honetan parte hartuko dauan hurrengo politikaria Arantxa Tapia, Eusko Jaurlaritzako Ekonomiaren Garapena eta Azpiegituretako sailburua, izango da.\nUrte sasoi bakotxagaz azoka berezia egingo dau Igitiek\nIgitie Arratiako Baserritar Agroekologikoen alkarteak, hilean azoka bat egiten dau Diman, eta urte sasoia aldatukeran, azokea berezia izaten da, konbidau edo ekintza desbardinakaz. Udabarria agurtzeko azoka berezia martiaren 19an izango da. Azoka horretan Korrikaren aldeko pintxo-potea koordinauko dabe Igitieko baserritarrak.\nPintxo-potea, Arratiako guraso alkarteak egindako pintxoakaz izango da eta batutako dirua AEK-ri emoteko izango da. Zenbait alkartek, azoka egunak aprobetxau gura izaten dabe euren ekimenak martxan ipiniteko, Igitie-koen koordinazinoagaz.\nHerriko plazearen berdiseinua egiteko batzean hasiko dira\nUrtea bete da Dimako Udalak herrigintza modu parte hartzailean egiteko prozesua abiatu ebala. Herritarrakaz herrigintza zer dan eta parte hartzea zelan landu adostu ostean, lehentasuna eukien proiektuak aukeratu ebezan. Herriko plazea oinezkoentzat diseinetea atera zan egin behar zan lehena. Orain, berdiseinua eta eraldaketea egiteko batuko dira herritarrak eta Udala urtailaren 29an. Udaletxekoak prozesua aprobetxau gura dabe, plazearen diseinuagaz batera, eskola eta frontoiko ingurua be diseinetako.\nGaragarrilean Urak Bide enpresea aukeratu eban Udalak prozesua gidatzeko. "Hiru enpresa eta herritar batek aurkeztu ebezan euren proposamenak. Urak Bide izan zan baldintza guztiak beteten ebana eta hori aukeratu zan" azaldu deutso BEGITUri Yolanda Palacios zinegotziak. Plazea araudia betez diseinau behar da eta horrek jakintza teknikoa eskatzen dau. Hori aurrera aterateko dinamikea prest daukiela Urak Bidekoak, eta enpresa, herritarrak eta Udalaren arteko koordinazinoa egongo dala dino Palaciosek.\nLuze joko dau prozesuak eta bide batez lehentasuna daukien beste proiektu batzuei ekiteko aprobetxau gura dabe.\nPlazako obrak aurten egitea dagoz aurreikusita.\nHerritarrakaz lan saioak\n"Herriko plazea elkarbizitzako eremua da, sozializazinorako gunea: lagunakaz batzeako, seme-alabakaz olgetako, egunkaria irakurteko zein eguzkiaz gozatzeko. Halanda be, egun, Dimako plazea aparkaleku handi bat da; kotxeak guztiz okupauta daukien eta eten barik zeharkatzen daben eremua. Trago bat hartzea zein haurrak baloiagaz olgetea arriskutsua da gaur egun bertan" dinoe Udaletik. Hori zelan aldatu ebazteko hainbat lan saiotara deitu dabez herritarrak.\nAuzolan batek emongo deutso hasikerea parte hartze prozesuari urtailaren 29an. Urtailaren 31n eta zezeilaren 1ean umeak egingo dabez euren proposamenak. Edadekoak be eukiko dabe zer esana eta Dimako atitita-amamak sasoi baten zelangoa zan plazea deskribiduko dabe zezeilaren 10ean. Egun horretan be gazteak egingo dabez euren proposamenak. Atzenik, nagusien lan saio bi egongo dira: lehenengoa zezeilaren 16an, eta bigarrena 23an.\nHerrigintzea eta parte hartzea\nProzesua 2015eko urri lehenengoan hasi zan. 2015ean hiru topaketa antolatu ebazan Udalak. Lehenengoan Igorre eta Otxandioko esperientzien barri emon eben; bigarrenean, parte hartzea zelan ulertzen dan udaletik eta zergaitik eta zertarako gura dan landu zan, eta hirugarrenean, abenduan, batzar ireki baten parte hartzea definidu eta oinarrizko pausuak adostu ziran. Lau pausu adostu ziran: informatu, eztabaidatu, adostu eta exekutatu.\n2016ko aprilean, Udalak galdetegia heldu arazo eutsen dimoztarrai eta 101 inkesta jaso ebezan.Emoitzak Udalaren webgunean publikau ziran bagilean eta etxeetara bialdu ziran eskutitzez.\nGaragarrilean, herriko plazearen berdiseinua egiteko prozesua bideratzeko proposamenak jaso eta aukeratu ebezan. Orain, plazearen diseinurako eztabaida fasean sartuko dira enpresea, herritarrak eta Udala hilaren 29an.\nDiman izandako eta diran zinegotziak babesa emon deutsie herri galdeketeari\nDemokrazia garaiko 40 zinegotzi eta alkate inguruk agerraldia egin eben Diman urri bigarrenaren 23an, Gure Esku Dagok zemendiaren 27rako deitu dauan herri galdeketeari babesa emoteko.\nEkitaldian Diman 1979tik hona izan diran zinegotzi eta alkate guztiak izentau ebezan eta zinegotzi eta alkateok, izena entzun ahala oholtzara hurreratu ziran. Ondoren Lore Bilbao ziengotziak, 1936 urtean Udalak egindako aldarrikapena ekarri eban gogora, orduko akta euskeratuta irakurriz.\nGero Nekane Intxaurtza alkateak Dimako zinegotzi eta alkateen adierazpena irakurri eban. "Gaur, hemen batuta, Frankoren diktaduraren ostean, Dimako herriaren zerbitzura egon garan eta gagozan alkate eta zinegotziok Euskal Herriarentzat Erabakitzeko Eskubidea aldarrikatzen dogu; horrela, geuk be, gure aurretik kolore, edade, pentsakera eta izakera desbardinetako dimoztarrak egindako bideari jarraipena emonaz. Egiten dogun aldarrikapena hiru errazoitan oinarritzen dogu: euskaldunok nazino bat osatzen dogu, Euskal Herriak historian zehar izan dituan eskubideak berreskuratzea gura doguz eta Euskal Herriaren burujabetasuna gura dogu. Eta azkenik, demokrazian sinesten dogulako, aurten zemendiaren 27an Diman egingo dan herri galdeketa bultzatzen dogula adierazten dogu".\nIbon Izaren bertsoak, abesbatza, eta aurreskua trikiagaz be ez ziran faltau.\nJuan Jose Ibarretxe zemendiaren 4an\nDimako Alkarregaz Gure Esku Dagok beste ekitaldi bat antolatu dau zemendiaren 4rako. Bertan, Juan Jose Ibarretxe Lehendakari ohiak, Jaume Lopez, Pompeu Fabra Unibersidadeko Zientzia Politika irakasleak eta Iñaki Antiguedad EHU Unibersidadeko irakasle eta legebiltzarkide eta diputadu ohiak Erabakitze Eskubidearen gainean egingo dabe berba. Ekitaldia frontoi handian izango da arrastiko 19:00etan.\nBerbaldiaren ostean, kantaldia, errezitaldia eta erromeria egongo dira, Oihana Bartra, Igor Elortza, Gotzon Barandiaran, Rafa Rueda eta Gontzal Mendibilen partaidetzeagaz.\nBotoa emotea dala-eta, zehaztapen batzuk\nZemendiaren 27an, dimoztarrak itaun honeri erantzungo deutsie: "Euskal Estatu burujabe bateko herritar izan gura dozu?" Erantzuteko hiru aukera dagoz: bai, ez edo zuriz itxi.\nHautetsontzia eleizarako bidean dagoan Alkarregaz GEDko lokalean egongo da. 16 urtetik gorakoak emon ahal dabe botoa eta karneta eroan behar da. Diman erroldatuta dagozanak bakarrik emon ahal dabe botoa eta karnetean ez bada agertzen, errolda agiria eroan behar da.\nBotoa aldez aurretik emoteko aukerea be badago, zemendiaren 17an eta 24an, GEDko lokalean.\nAntolatzaileen helburua, dimoztarren % 70ek botoa emotea da.\nGure Esku Dagok antolatutako galdeketarako motorrak berotzen\nGure Esku Dago (GED) erabakitze eskubidearen aldeko dinamikearen barruan, herri galdeketea egingo dabe Diman zemendiaren 27an. Galdeketeari testuingurua emoteko eta jentea parte hartzeako animetako ekitaldi bi antolatu dabez Alkarregaz Gure Esku Dimako taldekoak. Lehenengoa urri bigarrenaren 23an izango da, 13:00etan, herriko plazan, eta bertan, Diman, demokrazia sasoian zinegotzi eta alkate izandakoak hartuko dabe parte.\nEkitaldian, oraingo alkatea dan Nekane Intxaurtzak eta Josune Gorospe Eusko Jaurlaritzako legebiltzarkide dimoztarrak testu bana irakurriko dabe. Ekimen hau, GEDren ekimenaren babespean egiten dan gaaldeketa aurreko atxikimentuakaz lotzean da. "Ekitaldiak herrira begira dira. Hilaren 23ko ekitaldia da herriak ikusi dagian ze historia daukagun Diman, eta gure politika arduradunak izan diranak eta oraingoak, galdeketea bultzatzen dabela erakusteko" azaldu deutso BEGITUri Itziar Esparta Dimako Alkarregaz Gure Esku taldekoak. Ekitaldiaren ondoren, pintxoak, bertsoak eta jaialdia egongo dira. Zemendian, barriz erabakitze eskubidearen gaineko eztabaidea antolatuko dabe Diman, gai honetan adituak diranen parte hartzeagaz.\nHerri galdeketa zemendiaren 27an\n2013ko bagilaren 8an Gure Esku Dago dinamika sortu eben, eta erabakitzeko eskubidea aldarrikatzeko giza kate bat osatu eben 2014ko bagilaren 8an. Gero, herrietan Euskal Herriaren estatus politikoaren gaineko galdeketak egiten hasi ziran. Arratian, galdeketea egingo dauan lehenengo herria Dima izango da. Aukera hori galdu ezin dalakoan, antolatzaileak herritarrak parte hartzera animau gura dabez. "Arratiako beste herriak guri begira dagoz. Diman egiten danaz baliatu gura dabe euren herrietan eta euren jentearengana heltzeako. Zer gertatuko ete dan etxoten dagoz. Eredu izango gara, guk egiten dogunaren arabera, beste herriak ebatzi batzuk edo beste batzuk hartuko ditue. Orduan, erantzukizun handia da baina ezin dogu hori pasetan itxi" dino Espartak.\nDiman, saretze sistema bat antolatu dabe jentea inpliketako. Bakotxak lagun bi inpliketan saiatuko da eta honeek biak beste bina. "Bai edo ez, edo dana dalakoa, galdereari ze erantzun emoten jakon inporta barik, egun horretan parte hartzea ahalik eta handiena izan behar da. Horretarako herrikide gehienengana heldu eta zer egiten gabizen esan behar deutsegu".\nZemendiaren 27ko herri galdeketan, urri lehenengoaren 25eko Eusko Legebiltzarrerako hauteskundeetako parte hartzea (% 76) bardindutea gura dabe antolatzaileak.\nArratia Gure Esku\nArratia mailan be antolatuta dago Gure Esku Dago dinamikea. Herri bakotxak bere taldea dauka baina herriko ordezkariak Arratia Gure Esku izeneko taldean batzean dira, egiten danaren barri alkarreri emoteko eta alkarlana eta koordinazinoa bermatzeko.\nKirola eta musikea, Dimako jaietako perejila\nSan Pedro egunean, arrastiko zazpiretan Gaztebarri Dantza Taldeak txupina botako dau jaiai hasikerea emoteko.\nGaragarrilaren 3ra arte izango dira herriko jaiak, eta ospatuteko jai egitarau betea prestatu dabe dimoztarrak. Egunez kirola egiteko aukera asko: Boulder Txapelketa Herrikoia, herri kirolak, pelota partiduak eta kuadrilen arteko probak egongo dira. Gaubez, barriz, erromeriak eta kontzertuak hartuko dabe protagonismoa. Lehiaketa gastronomikoak, antzerkiak eta kaleko ikuskizunak be ez dira faltauko jaietan.\n13:00etan, 85 urtetik gorakoentzako omenaldia Narbaiza eta Areitio bertsolariakaz. Ostean, jubiladuentzako bazkaria.\n18:00etan, Boulder Txapelketa Herrikoia.\n19:00etan, txupina Gaztebarri Dantza Taldearen eskutik.\n19:15ean, jantzak Gaztebarri Dantza Taldearen eskutik.\n20:00etan, kuadrilen arteko proben I. proba.\n18:30ean, Pintxo Txapelketea eta pastel dastaketea ume eta gazteentzat.\n19:00etan, Euskararen taupadak Irrien Lagunen ikuskizuna.\n20:00etan, Tortilla eta Tostada Lehiaketak.\n22:00etan, erromeria, Ingo al deu taldeagaz.\n18:30ean, kale animazinoa Ttex elektrotxarangeagaz.\n19:30ean, umeentzako herri kirolak.\n20:30ean, herri kirolak: Inaxio Perurena harri jasotzailearen erakustaldia, Badaiotz sokatira taldea vs. kuadriletako andrak, Olar Herri Kirol Taldearen erakustaldia.\nDimako Alkarregaz eta Bakaikuko GEDren eskutik txistorra jana.\n21:30ean, esku pelota partiduak frontoi txikian: Andren partidua. Dimako Plazako II. Txapelketako finala.\n01:00etan, kontzertua: Patx&Run eta DJ Ismael.\n11:00etan, umeen duatloia.\n14:00etan, herri bazkaria (mozorrotuta. Gaia: 80ko hamarkadea).\n17:00etan, kuadrilen arteko probak.\n18:30ean, nesken pala partidua eta Bizkaiko Open pelota jaialdia.\n20:00etan, talo jana.\n20:30ean, kale animazinoa.\n23:00etan, kontzertua: MG taldea.\n24:00etan, euskal preso eta igeslarien aldeko ekitaldia.\n24:30ean, kontzertua: Itziarren semeak taldea.\n02:00etan, erromeria, Oxabi taldeagaz.\n14:00etan, Paella Lehiaketea.\n18:00etan, lankidetza jolasak umeentzat.\n19:00etan, bertsolariak: Uxue Alberdi, Alaia Martin, Onintza Enbeita eta Nerea Ibarzabal.\n20:45ean, antzerkia. Karrika taldearen Zapoi antzezlana.\nJeltzaleak Arratiako alderdikideen eguna ospatuko dabe Diman\nHauteskundeak egon ala ez, urtean-urtean Arratiako EAJ-PNVk, topaketa egun bat antolatuten dau alderdikideak alkartu daitezan eta euren mezu politikoa herrian zabaltzeko. Bagilaren 4an izango da aurten Diman.\nEkitaldi nagusia 12:00etan, frontoian egingo dan mitina izango da. Andoni Ortuzar EBBko presidenteak eta Aitor Esteban, EAJren bozeroaleak Espainiako Diputaduen Kongresuan egingo dabe berba "Lehenik Arratia" lemapean eta hilaren 26ko Espainiako Kongresu eta Senadurako hauteskundeai begira jarriko dira jeltzaleak. Egunari jaigiroa emoteko, txosnea, musikea eta umeentzako jolasak be egongo dira.\nDimako Gazte Barri Dantza Taldeak antolatuta, XVIII. Dantzari Txiki Eguna ospatuko dabe Diman maiatzaren 29an. Bertan Dimako jantzariakaz batera, Lazkaokoak, Beasaingoak, Areatzakoak, Zeanurikoak eta Otxandiokoak egongo dira. Antolatzaileen ustetan, 150 ume inguru batuko dira jantzan egiteko.\nGazte Barri Dantza Taldea 2008an sortu zan, jantzarako zaletasuna eukien guraso batzuen eskutik. Taldearen helburua ume eta gazteen artean zaletasuna biztea da. Gainera, Dantzari Txiki Egunean jantzariai urtean zehar ikasitakoa jentaurrean erakusteko aukerea emoten jakie, euren arteko hartu-emonak bultzatzen dira eta herrian jantza giroa sortzean da. Baina batez be, ondo pasetea lortzean dala dinoe antolatzaileak. "Aurreko urteetan lortu dogula uste dogu eta urtero hobetuz goazela esan geinke".\nEuskal jantzak osasuntsu Diman\nGazte Barri Dantza Taldekoen arabera, euskal jantzak osasuntsu dagoz Diman. Izan be, inoz baino ume gehiago dagoz taldean, 40 inguru, 5 eta 15 urte bitartekoak. Ikasturte hasikeran tailer bat emoten jakie umeai eskolan eta asko animetan dira taldean sartzean.\nDana dala, erronka bi daukiez. Alde batetik mutilak jantzara erakartea; berrogei jantzaritik sei baino ez dira mutilak, eta bestetik, gazteak jantzan jarraitutea lortzea. Izan be, edade batera helduta, 14 urte inguru dituenean, askok itxi egiten dabe taldea.\nAprilaren 23an ospatuko da Jentilak Diman 2016 Eguna\nAprilaren 23an Jentilak Diman 2016 Eguna ospatuko dabe eta egun osoko programea prestatu dabe horretarako dimoztarrak. Gaueko ikuskizuna izango da ekintzarik indartsu eta deigarriena, antolatzaileen arabera.\nEguerdian jentilak adarra joten eta narruz jantzita agertuko dira herriko plazan ordu batetan, ikuskizun bisual eta ozena eskeiniz. Ostean trikitixea eta adarren soinuakaz tabernaz taberna ibiliko dira eguna alaitzen. Antolatzaileak herritarrai baserritar jantzita etortzeko eskatzen deutsee.\nArrastiko ekitaldiak seiretan hasiko dira. Hiru ekitaldi egongo dira: umeentzako bi eta helduentzako bat. Lau eta zazpi urte bitarteko umeai ipuin mitologikoak kontauko deutsez ipuin kontalariak ludotekan, eta 8 urtetik gorakoai Liburutegian. Ordu berean helduentzako ipuin mitologikoen katalogoa aurkeztuko dabe batzargelan.\nArrastiko zazpiretan beste ekitaldi bi hasiko dira. Umeentzako adarra joten ikasteko tailera egongo da frontoi txikian. Eta ordu berean Liburutegian Inmakulada Kortazarrek "Sorginkerietatik bedarren erabilera" izeneko berbaldia emongo dau. Bertan, osasunerako bedar erabilgarriak zeintzuk diran eta zertarako erabili azalduko dau.\nBaina eguneko ekintza nagusiena eta jendetsuena gaueko hamarretan hasiko dan Jentilak Diman 2016 ikuskizuna izango da. Herriko leku desbardinetatik pasau ostean herriko pelotalekuan amaituko dan kalejireagaz hasiko da ikuskizuna.\nAurten ikuskizunerako sarrera-bonoa erosi beharko da. Bonoak 5 eurotan dagoz salgai Dimako tabernetan, Igorreko Gau Lora tabernan eta Zeanuriko Jubiladuen tabernan. Sarrera-bonoak zozketa baten sartuko dira eta astegoien bateko saria egongo da. Igaz, leku faltaz, jentea sartu ezinik gelditu zan; horregaitik aurretik erostea gomendatzen dabe antolatzaileak. Sarrera-bonoak etorkizunean ikuskizuna egonkortzeko eta ekonomikoki jasangarria izaten lagunduko daualakoan sortu dabez.\nJentilak Diman 2016ko partaide guztiak dimoztarrak izango dira, guztira 80 inguru. Helburua, herriak mitologian daukan aberastasunaren transmisinoa herritarren artean egitea da.\nJaietako Kartel Lehiaketea\nDimako Jai Batzordeak lehiaketea zabaldu dau 2016ko jaietako kartela eta zapiaren irudia aukeratuteko. Lehiaketara aurkezten diran lanetan testu hau agertu behar da: Dimeko Jaiak 2016. Bagilaren 29tik garagarrilaren 3ra. Aprilaren 29ra arte aurkeztu ahal izango dira lanok udaletxean.\nIrabazlearen izena maiatzaren 6an emongo da jakitera udaletxeko tabloian eta webgunean be argitaratuko da. Irabazleak Dimako tabernaren baten afaria izango dau saritzat.\nAlkarregaz Gure Esku Dagok sinadurak batuko ditu\nZezeilaren 26, 27 eta 28an, Alkarregaz Gure Esku Dago alkarteak sinadurak batuko ditu Diman egingo dan herri galdeketeari zilegitasuna emoteko. Alkartearen lokalean jasoko dira sinadurok.\nGaldeketea aurrera eroateko herritarren % 10aren sinadurak lortzea nahiko litzateken arren, Alkarregaz Gure Esku Dagoko kideak ahalik eta herritar gehienen babesa jaso gura dabe. Sinadura bilketea legeak eskatzen dituan berme guztiakaz egingo da, Gure Esku Dago nazionaletik emondako gomendio guztiak segiduta. Behin sinadurak jasota, itauna adosteko unea dator eta zezeilaren azken zapatu-domekan hasiko dira horretan. Holan, lokalera hurreratzen diran herritarrak euren ustez galderarik aproposena zein izango litzateken adierazoteko aukerea izango dabe.\nHurrengo ordutegi honetan joan daiteke alkartearen lokalera Diman herri galdeketea egitearen alde sinatuteko: barikuan, hilak 26, 18:00etatik 21:00etara; zapatuan, hilak 27, 11:00etatik 14:30era, eta domekan be, 11:00etatik 14:30era.\nEuskerearen erabilerea bultzatzeko tailerra\nEuskerearen erabilera soziala bultzatzeko, Kataluniako Tallers per la Llenguak sortu eta Euskaltzaleen Topaguneak moldatutako tailerra antolatu dabe Dimako eskolan. Zergaitik ez? izeneko tailer honetan, partaideak hizkuntzakaz eta euskereagaz daukien hartu-emonen gaineko hausnarketea egingo dabe, baita zelan eragiten dauan gure jokaerak euskerearen garapen eta erabileran. Tailerra urtailaren 27an izango da, arrastiko 17:00etan.\nDiman euskerearen erabilerea aztertu eta indartzeko proiektua ipini dabe abian. Zergaitik ez? Tailerragaz euskerearen erabilera soziala bultzatu gura dabe.\nHerriko plazan dago Alkarregaz Gure Esku Dago alkartearen egoitzea\nUrtailaren 17an, Dimako Gure Esku Dago taldeak, aurtengo bagilaren 19ko herri galdeketea gauzatuko dauan alkartea aurkeztu eban herritarren aurrean.\nAlkarregaz Gure esku Dago sortu barri dan alkartea, desbardinen arteko topagune izateko borondateagaz jaio da. Hiru dira bere helburu nagusiak: herritarrai interesetan jakiezan gaien gaineko hausnarketak egitea; adostasunean eta akordioetan oinarrituz herritarren borondatea gauzatzeko herri galdeketak deitzea, eta partaidetzea sustatuko daben ekimenak bultzatzea.\nAlkartekideen arabera, adin, genero eta sensibilidade desbardinetako dimoztarrez osotutako alkarte honen bidez, erabakitzeko eskubidea gauzatzeko prozesuaren oinarri soziala osotu gura da, orain arteko sarea egituratu eta horretarako, herritar guztiak dagoz parte hartzera konbidauta. Ateak zabalik dagoz sortutako batzordeetan lan egiteko (ekintzak antolatzeko, galdera adosteko, komunikazinoa garatzeko...). "Erronka barri honeri indarrak batuta eta alkarregaz heldu gura jako, prozesuaren azken urratsa dan herri galdeketaz gainera, hilabete honeetan zehar garatuko dan prozesua bera be izango dalako aberasgarria herritar guztiontzat. Desbardinen arteko adostasunak ehunduz, herria osotuten dabenen artean hartuko dira erabaki guztiak, guztion artean erabakiten dan horregaz aurrera eginez" adierazo dabe Dimako Gure Esku Dagoko taldekoak.\nLehenengo eta behin, herritarren erabakiteko borondatea jasoko dauan sinadura bilketea egin behar da. Zeregin horretan lagunduteko, eta gerora be herritarren erreferentzia-puntu izateko, herriko plazan (eleizarako bidean) prozesuak irauten dauan bitartean Alkarregaz Gure Esku Dago alkarte sortu barriaren egoitzea egokitu da.\nGoierri, Ispaster eta beste hainbat lekutako herritarrakaz batera, orain dala hiru urte hasitako "erabakitzeko eskubidearen aroaren protagonista bihurtuko dira dimoztarrak be 2016an".\n"Beinke! Guk be in geinke" gaixotasun arraroak daukiezanen aldeko jaia\nGaixotasun arraroak daukiezan personen bizimodua hobetuteko dirua batzeako jai solidarioa antolatu dabe Diman. Abenduaren 19an izango da frontoian. Ikuskizun bik eta afariak osotuten dabe jaialdia.\nLehenengo ikuskizuna 17:15ean hasiko da eta txikerrenai dago zuzenduta. Gazte Barri jantza taldea hasiko da eta ondoren Irrien Lagunak-ek Ane Pirata ikuskizuna eskeiniko dabe.\nArrastiko zazpiretan hasiko da Beinke ikuskizuna. Gazte Barri jantza taldearen ostean, "Beinke!" bideoa aurkeztuko da eta ondoren, Arkaitz Estiballesek eta Kepa Intxaustik bertso-saioa eskeiniko dabe. Herri-kirol erakustaldiak egongo dira gero eta Tubik Lasto Altxatze marka barri bat ezartzen saiatuko da. Eskean Kristök kontzertua eskeiniko dau eta gero, Bihotz Gorospek eta Ibon Izak sortutako "Guk be in geinke" abestia abestuko dabe. Amaituteko zozketea egongo da. Ikuskizunetarako sarrereak 15 euro balio dau.\nAfaria 21:30ean izango da. Ondoren enkantea eta Jokaldi taldeagaz erromeria. Umeen afarirako txartelak 7 euro balio dau eta helduenak 15.\nJaialdi honetan batzean dan dirua Derioko Gure Señeak eta Donostiako Gure Nahia Alkartasuna alkarteentzako izango da. Sarrerak erosi, enkantean parte hartu, zozketan... modu askotan lagundu daiteke. Kontu hau be zabaldu dabe alkarte horreentzako dirua batzeako: 2095 0154 50 9115520923.\nErromeriak eta musika tropikala Dimako jaietan\nBagilaren 25ean botako dabe txupina Diman herriko jaiai hasikerea emoteko. Ondoren, San Pedro egunera arte, ondo pasetako aukerez betetako lau egun. Zapatu gauean, Akatz taldeak, Dima tropikal bihurtuko dau bere ska eta berbena jamaikar estiloko musikeagaz. Geroago, Enkore taldeak be Kalifornian sortutako hardcore melodikoa joz, udako gauen xarma ez sentidutea gatx egingo dabe. Oxabi, Obaneuke eta Ikerrek eta bere konpainiak, barriz, ipiniko dabe erromerietako musikea. Euskal Herriko Ingude Txapelketea, andrazkoetan, be jokatuko da hilaren 26an.\nBagilak 25, eguena\n18:00etan, Tortilla eta Tostada Lehiaketak eta Umeen Pintxo Txapelketea.\n20:15ean, Irrien Lagunak.\n23:30ean, erromeria Oxabi taldeagaz.\nBagilak 26, barikua\n17:00etan, umeen tailerrak.\n18:30ean, Talentu Lehiaketea.\n19:00etan, kale animazinoa.\n20:00etan, Euskal Herriko Ingude Txapelketea (andrazkoak).\n22:00etan, Dimako Eskupelota Txapelketako finala.\n01:00etan, erromeria Obaneuke taldeagaz.\nBagilak 27, zapatua\n18:30ean, eskupelota Open, frontenis eta eskupelota Open.\n20:30ean, talo dastaketea.\n21:00etan, Fabe de Fuka kale animazinoa.\n00:00etan, euskal preso eta iheslarien aldeko ekitaldia.\n01:00etan, kontzertuak: The Uskys eta Akatz taldeak.\n02:00etan, Enkore taldearen kontzertua.\nBagilak 28, domekea\n13:00etan, euskal jantzak.\n19:00etan, bertsolariak: Uxue Alberdi, Oihana Bartra, Unai Iturriaga eta Alaia Martin.\n20:45ean, antzerkia, Koka kola eta barea.\nBagilak 29, astelehena\n13:00etan, 85 urtetik gorakoentzako omenaldi bazkaria.\n15:30ean, erromeria Iker eta bere konpainiagaz. Narbaiza bertsolaria eta txiste kontalaria.\nErabakitzeko eskubidea gauzatzeko herri konsultea egingo dabe 2016an Diman\nBagilaren 7an Diman, Gure Esku Dago ekimenak, 2016an, erabakItzeko eskubidea gauzatzeko Diman egingo dan herri konsultea aurkeztuko dabe eguerdiko 13:30ean, plazan. Ondoren manifestua irakurri eta Diman jositako oihalakaz hautestontzi erraldoi bat egingo dabe bertan batutakoak. Ekitaldi hau, bagilaren 21ean San Mamesen (Bilbo) egingo dan ekitaldian erakutsiko da.\nGeroa ehuntzen Igorren\nIgorreztarrak oihalak josteko eguna maiatzaren 28an ospatu eben. Gure Esku Dago Igorrek, batu zan jente eta giroaren balorazino ona egin dau. "Jente piloa alkartu zan Igorreko erdigunean, gure etorkizuna ebazteko eskubidearen alde josteko prest. Hainbat kuadrila, talde eta alkarte batu ziran guztira 26 oihal josiz". Errugbikoak pintxoak eta edabea jarri eben, eta josteko makineari "egurra" emon eutsien. "Trikitilariak giro bikaina zabaldu eben eta danok poz-pozik bagilaren 21ean Bilbon egun handia biziko dogula sentidu genduan" azaldu deutso BEGITUri Gure Esku Dago Igorreko Unax Irazabalek.\nBizkaia eta Gipuzkoako jantzari txikiak Diman\nDimako Gazte Barri Dantza Taldeak antolatuta, maiatzaren 10ean XVII. Dantzari Txiki Eguna ospatuko dabe Diman. Bertan, Dimako jantzariakaz batera, Areatza, Zeanuri, Otxandio, Zornotza eta Lazkaokoak (Gipuzkoa) egongo dira, ikasturtean ikasitako euskal jantzak egin eta alkarregaz egun eder bat pasetako. Antolatzaileen aurreikuspenen arabera, 150 ume inguru batuko dira.\nGoizeko 11:30ean hasiko da kalejirea herrian zehar. Kalejira honetan talde bakotxak jantza bat egiteko aukerea izango dau. Kalejirearen ondoren, ordubatetan, alardea egingo dabe herriko plazan. Jantzariak, txistulariak eta jantza taldeetako partaideak frontoian egingo dabe bazkaria eta bazkalostean, arrastiko lauretan erromeria egongo da egunari amaierea emoteko.\nMitologia sakon ezetuteko aukerea Diman\nJentilak eta mitologiako beste personaje batzuk ezetutera emoteko, Jentilen gaineko erakusketea hilaren 13tik 24ra liburutegian eta ibilbide mitologikoa, kalejirea eta Jentilak Diman herrri antzerkia izango dira hilaren 25ean.\nIbilbide mitologikoari Zamakolako zubian emongo jako hasikerea, arrastiko bost eta erdietan. Han batu eta mitologiagaz lotutako lekuak beste modu baten ikusteko aukerea izango dabe hurreratzen diranak. Bost geldialdi egingo dira azalpenakaz. Jentilzubitik, Baltzolako kobetara joango dira. Antzezpen baten bidez, sorginen inguruko sinesteen barri emon eta ipuin mitologikoak kontauko dabez koba barruan.\nGaubeko kalejiran eta herri antzerkian ehundaka dimoztarrek hartuko dabe parte, herria girotu eta mitologia bizi arazoteko. Hamarretan hasiko da kalejirea Zubimakurretik pelotalekura eta han, izango da Jentilak Diman herri antzerkia.\nJostunak dokumentala Diman\nMartiaren 13an, arrastiko zazpiretan, Gure Esku Dagok Jostunak dokumentala eskeiniko dau Dimako liburutegian. Dokumental honetan bagilaren 8ko giza katearen bidea eta erabagiteko eskubidearen gaineko hainbat eretxi jasoten dira.\nGure Esku Dagoren ekimena ez zan amaitu orduko giza kateagaz eta aurten bagilaren 21ean, herrialdeetako uriburu bakotxean ekitaldi handi eta ekimen ugari egingo ditue erabagiteko eskubidearen alde. Aurtengo dinamikea erabagia ehundu edo jostearen inguruan izango da, eta horretarako ohialak izango dira herritarrak alkartzeko bitartekoak.\nZezeilaren 27an dimoztarrak bildu egin ziran eta ekimenari hasikerea emon eutsien, lehenengo atxikimentuak eta sarea josten hasteko lehenengo pausuak emonaz. Bilera horretan Diman 2015ean emongo dabezan urratsak aurkeztu ziran. Ekintzak prestatzeko batu ziran dimoztarrak eta helburuak eta plangintzea landu ebezan.\nMartia eta aprilan zehar atxikimentuak batzeako eta informazinoa bananduteko mahai informatiboak ipiniko dabez plazan. Aprilaren 25ean, "Jostun eguna" ospatuko da.\nIgitieren azokea eta Tostada Lehiaketea\nHilaren 15ean, Igitiek hileroko azokea egingo dau goizeko hamaiketatik aurrera Diman. Aratusteetan danez Tostada Lehiaketea antolatu dabe 13:30ean. Tostada gozoenak bertako produktuz betetako otzarea izango dau saritzat.\nKalabaza erakusketea eta lehiaketea, Igitiek Diman egingo dauan azokan\nHilaren 16an, domekea, Igitiek, Arratiako Baserritar Agroekologikoen alkarteak hileroko azokea egingo dau Diman udala eta herritarren laguntzeagaz. Bertako barazki, pasta, gozo, ogi eta zugatz landarez gainera, Zornotzako gaztaia eta bitxikeriak, Urdulizeko garagardoa, edo erropa eta konplementuak beste gauza batzuen artean erosteko aukerea egongo da. Umeentzako txori harrapakarien erakustaldia be egongo da, baina gauza guztien artean, bitxiena duda barik, kalabaza erakusketea eta lehiaketea izango da.\nKalabaza sasoia danez eta kalabazeari azokan presentzia eta protagonismoa emoteko, Igitiekoak kalabazarik handienari saria emongo deutsie Diman. Saria bertako produktoreen produktuakaz egindako otzara bat izango da. Inguruko baserritarrak kalabaza handi-handiak aurkeztuko dituela uste dabe antolatzaileak. "Etxean 50 kiloko kalabazak hartu doguz. Horreek baino handiagoak aurkeztea espero dogu" esan eutsan begituri erronkea botaz Igitieko Xiber Uriartek.\nBigarren eskuko azokea, truke azokea eta umeentzako puzgarriak be egongo dira Diman Igitieko hileko azokan. Hurrengo zitea Igorren izango da abenduaren 20an.\nErtzaintzak sei gizonezko atxilotu ditu hiru adingabe jipoitu eta umilatzeagaitik\nDurangoko Ertzain-etxeko agenteak sei gizon atxilotu ebezan urri lehenengoaren 28an, hiru adingabe legez kanpo atxikitzeagaitik. Gazteai mehatxu egitea eta lapurtzea be egozten jakie atxilotuai. Hiru gazteak jipoitu eta umilau ostean, erropa barik itxi ebezan Dimako baso baten.\nErtzaintzaren iturrien arabera, zapatu arrastian, Bilboko Abandoko autobus geltokian autobus bat hartu eta Dimara abiatu ziran hiru gazte. Bertara ailegauta, gaua heldu arte etxon eben hiru gazteak, eta, 20:30ak jota zirala, marihuana plantazino bat lokalizauta eukien baserri batera joan ziran. Txarrantxadun alanbre hesi bat zeharkatu ostean, adingabeak baserriko lurretan egoan negutegian sartu ziran. Jarraian, hainbat marihuana landare ostu ebezan bertatik. Oinez Dimarantza itzultzen joiazala, gazteak lur orotariko ibilgailu bat euren atzetik segika ebela konturatu ziran. Egoerea ikusita, gazteak galapan iges egin eben; baina, ibilgailuan joiazanak gazteetako bat harrapatu eben. Halan, jipoitu eta ibilgailuan sartu eben eurekaz eroanez. Marihuana ostu eben beste gazte biak, autobusa hartu eben Bilbora itzultzeko. Minutu batzuk geroago, gazte biak euren lagunaren telefonotik egindako dei bat jaso eben, eta, Lemoan autobusetik jaisten ez baziran, ondorio guztiak lagunak ordainduko ebazala ohartarazo eutseen. Mehatxuak ikusita, gazteak Lemoan autobusa itxi eben, eta, jarraian, gizonezko bik ibilgailu baten hartu ebezan. Adingabeen motxilak ibilgailuan sartu ostean, guztiak be marihuana plantazinoa egoan baserrirantza abiatu ziran. Baserrian, lur orotariko ibilgailua eukien zain, eta, bertatik, sei lagun jaitsi ziran, guztiak be arpegia euren kirol jertseen kaputxeagaz estalita eukiela. Ibilgailutik jaitsitako lagunak gazteak joten hasi ziran. Eraso horren ostean, gazteak lur orotarako ibilgailuan sartu eta San Lorentzoko ermitearen inguruetara eroan ebezan; bertan, barriz be jipoitu ebezan. Jarraian, hainbat baso pistetatik ibili ostean, gazteak baso batera eroan ebezan, eta, bertan, biluztera behartu ebezan. Behin erropa barik, gazteak euren datu personalak eta telefono mobikorren pasahitzak emotera behartu ebezan. Azkenik, gazteak basoaren erdian itxi ebezan, aldez aurretik gertatutakoa salatzen baeben hil egingo ebezela mehatxatuta. Gazteak mendian nora ezean ibili ziran ordu biz, atzenean kanpaldi bat egiten egoan talde bategaz topo egin eben arte. Honeek erropak itxi, eta, adingabeak Ertzaintzagaz ipini ziran hartu-emonetan. Ertzainak Durangoko anbulatoriora eroan ebezan badaezpada osasun arreta jasoteko, hasikera baten zauriak arinak zirala bazirudian be. Gazteak erasotzaileen deskripzinoak emon eutseezan eta suzko arma bategaz mehatxatu ebezala jakinarazo eutseen. Durangoko ertzain etxeko agenteak ikerketea egin eben eta sei lagun atxilotu ahal izan ebezan Ertzaintzak hiru gazteak legez kanpo atxilotzea egotzita. Gazteak mehatxatzea eta lapurtzea be egotzi deutsee atxilotuai. Horrezaz gainera, agenteak jaurtigairik bako errebolberra be atzeman eben. Ertzaintzak edegita dauka oraindino ikerketea eta atxiloketa gehiago egitea ez dau baztertzen.\nRock kontzertuak eta bertsolariak jaietan\nHilaren 26an, eguenez botako dabe txupina Diman, herriko jaiai hasikerea emoteko. Ekitaldiz betetako lau egun izango dira: ber- tsolariak, batukadea, rock kontzertuak... Euskal Herriko Lasto Altxatze Txapelketea be jokatuko da hilaren 27an.\nEgitarau trinkoa prestatu dabe Diman, aspertzeko aukerarik emoten ez dauana.\nBagilak 26, eguena\n18:00etan, Tortilla Lehiaketea.\nOstean, Irrien Lagunak kantu eta jantza.\n22:30ean, Obaneuke taldearen kontzertua.\n12:00etan batukada tailerra. Ikuskizunerako ensaioa.\n17:30ean, pelota partiduak. Open eta 22 urte artekoak.\n19:30ean Euskal Herriko Lasto Altxatze Txapelketea.\n20:00etan, talo dastaketea.\n22:00etan, eskolako ikuskizuna.\n01:00etan, Gure Esku Dago.\n01:30ean, Babel Covers.\n11:00etan, umeentzako Dimako I. Duatloia.\n13:00etan, bits jaialdia.\n19:00etan, eskupelotea. Umeen partiduak eta pala partiduak.\n22:00etan, Josu, Patxo and Ander-en emonaldia.\n23:00etan, kontzertua: Kokein taldea.\n24:30ean, Eskean Kristo Rock taldearen kontzertua.\n01:00etan, erromeria Zirkinik Bez taldeagaz.\n13:00etan, 85 urtetik gorakoai omenaldi bazkaria.\n14:00etan, paella desafioa.\n19:00etan, bertso saioa: Unai Iturriaga, Jon Maia, Jokin Uranga eta Uxue Alberdigaz herriko plazan.\n20:30ean, antzerkia Desentxufatua.\nKontzertu Punk-tualak eta nekazal azokea, Nekazalpunk-en\nLaugarran Nekazalpunk, Diman egiten dan jaialdia hilaren 17an izango da. Aurten be Sugoi Gazte Asanblada eta Zorrontzako jentearen artean antolatu da egitarau konpletodun eguna. Edizino honetan joko daben musika taldeak Bizkaia, Gipuzkoa eta Arabakoak dira; tartean Arratiakoak. Berziklatzeko edalontziak eroan behar dira eta akanpetako lekua egongo da gura dauanantzat. Kartelean ipini dabenaren arabera, gobernaezinak izango ei dozak/n. Hauxe programea:\n10:30ean nekazal-artisau azokea.\n12:00etan umeentzako jokoak.\n12:30ean Orkresta txarangeagaz Poteo-Kalejira-Punk.\n14:30ean Paella begetarianoen Txapelketea (parte hartuteko Dimako Herriko Tabernan apuntau taldearen izena eta persona kopurua. Epea, maiatzaren 16ra arte. Mahaiak eta aulkiak ipiniko dira).\n17:30ean Kontzertu Punk-tualak (debalde). Lastuerkas, Barbiturikos, Escupitajos, Pleonakis Plektos, Rombos Negros, Punto Muerto, Maldita Sea, Primeros Auxilios, Poliputos, Al infierno en goitibera, Mal Del Pan, eta DJ Puto Gus.\nSei herritako jantzari txikiak batuko dira Diman\nDimako Gazte Barri Dantza Taldeak antolatuta, XVI Dantzari Txiki Eguna ospatuko dabe Diman hilaren 11n. Bertan, Dimako jantzariakaz batera, Beasain, Lazkao, Otxandio, Zeanuri eta Areatzakoak egongo dira. Antolatzaileen aurreikuspenen arabera, 150 ume inguru.\nUme guztiak batu eta 11:00etan hasiko da jaia kalejira bategaz. Kalejirea Diman dagozan zahar egoitzetatik be pasauko da, baina hainbeste ume diranez, talde bitan bananduko dira eta batzuk egoitza batera joango dira eta beste batzuk bestera, han jantza batzuk egiteko. Kalejirea amaitutakoan alardea egingo dabe plazan.\nBazkaria frontoian izango da eta gero erromeria egongo da 18:00etan jai amaierea izan arte.\nEuskal jantzen alardea\nHainbeste urtetan zehar holango alardea mantenidutea ez dala erreza dino Mikel Pelaez Gazte Barri Dantza Taldekoak. Lan handia dago atzean eta batez be, "gatxa da sei taldeak batzeako data bat topatzea". Baina atzenean beti amaitzen dabela pozik dino, jai giroa ederra izaten da eta.\nDimako Gazte Barri taldea Beasainera joango da maiatzaren 25ean, orduan han izango da eta alardea.\nHerritarrai argazkiak aterako deutseez Euskerearen Eguneko ekitaldirako\nIgazko "200 baietz" euskerearen aldeko kanpaineari jarraipena emoteko, Dimako Euskera Batzordeak "201 baietz" kanpainea ipini dau abian. Batzordea Euskera Eguneko "ekitaldi berezia" prestatzen dabil eta horretarako herritarren argazkiak aterako ditue hilaren 9an, goizean, ludotekan.\nHerritarrak, familiak, auzokoak, lagun kuadrilak, alkarteak eta abar parte hartzea gura dabe antolatzaileak. Jentea pilatu ez daiten, auzune bakotxari ordu bat ipini deutsie. Holan 09:00etan, Artaun eta Biteriñoko bizilagunak dagoz deituta; 09:30ean, Bentatxuri, Indusi eta Makaztuikoak; 10:00etan, Ziarrusta, Santuru eta Artzubikoak; 10:30ean, Muneta eta Olazabalgoak; 11:00etan, Aroztegieta eta Lamindaokoak; 11:30ean, Atutx eta Obakoak; 12:00etan, Amantegi eta Bikarregikoak; 12:30ean, Plazea, Ibarra eta Bengoetxekoak; 13:00etan, San Balentin, Artabe eta Elezatxukoak eta 13:30ean, Bargondia eta Baltzolakoak.\nSan Fresku jaiak Indusin\nAsisko Franziskoren eguna da urri bigarrenaren 4a eta sanfreskuak ospatuteko egun biko egitaraua antolatu dabe aurten auzune honetakoak. Honen arabera, Mañukorta egongo da zapatuan Indusin, bere bertsoakaz jaigiroa animetan. Eta zapatuan bertan baina iluntzean, Berakatz-zopa Lehiaketea. Udagoieneko iluntze freskoetan, ez dago zopea baino gauza ederragorik eta.\n21:00etan, erromeria Koldo eta Isaak taldeagaz.\n12:00etan, umeentzako jolasak.\n13:00etan, bertsolariak: Mañukorta eta Areitio.\n14:30ean, Baba-lapikoko Lehiaketea.\n17:00etan, Dimako Gazte Barri jantza taldearen emonaldia.\n17:30ean, Herri kirol desafioa: trontzan 15 korte vs motozerreagaz 60 korte; txorokil batuten eta aizkoreagaz norgehiagokea.\n19:00etan, Berakatz-zopa Lehiaketea.\n19:30ean, Tortilla eta Ogizko tostada Lehiaketak.\n22:00etan, erromeria Iker eta Izar taldeagaz.\n22:30ean, auzokoen antzerkia.\n23:00etan, mozorro lehiaketea.\nJaiak ate joka\nTxupina bagilaren 27an botako badabe be, aurreko astegoienean hasiko dira motorrak berotzen dimoztarrak. Izan be, San Juan bezperan, sua eta txitxi-burruntziaz gainera, pelota partiduak egongo dira jaiai hasikerea emoteko; tartean, neskak jokatuko daben pala partidua.\nKuadrilak protagonismo berezia hartuko dabe Diman eta kuadrilen arteko txapelketea antolatu dabe. Tortillak egiten, kantetan, batukadeagaz tabernetan, play-backa egiten, jantzan edo pintxo-poteko probetan neurtuko dira.\n16:30ean, pelota eskolako umeen partiduak.\n17:30ean, nesken pala partidua.\n21:00etan, San Juan sua eta txitxi-burruntzia.\n18:00etan, txupina eta pregoia.\n22:00etan, kanturik onenak: Josu&Patxo&Ander eta kuadrilak. 23:30ean, erromeria Obaneukegaz.\n17:30ean, pelota jaialdia: Pelota eskolako umeen partiduak.\n23:00etan, erromeria, Trikitrake taldeagaz.\n24:00etan, Play-back leihaketea.\n11:00etan, umeen jolasak: herri kirolak, tailerrak eta bulderra.\n14:30ean, herri bazkaria. Bazkalosterako erromeria: Argi eta Iker.\n20:00etan, txarangea eta pintxo poteoa.\n23:00etan, Bostenbor, Arkada Social eta Emon taldeen kontzertuak.\n24:00etan, presoen eskubideen aldeko ekitaldia.\n11:00etan, umeentzat puzgarriak (edo Zirko Eskola Txikia).\n13:00etan, Gazte Barri Jantza Taldea.\n19:00etan, bertso saioa: Onintza Enbeita, Igor Elortza, Alaia Martin eta Jokin Uranga.\n20:30ean, antzerkia, Lingua Nabajorum.\nDimako Auzo eta Taldeen arteko Txapelketearen finala atzeratu egin da\nDatorren zapatuan, hilak 20, jokatzekoa zan Dimako Auzo eta Taldeen arteko I. Txapelketearen finala atzeratu egin da. Oraindino ebatzi barik dago, noz izango dan.\nData barria jakin bezain laster, horren barri emongo dogu BEGITUn, bai edizino elektronikoan, bai papelezkoan.\nSanfreskuak eta sanfaustoak udagoieneko jaiak\nUda amaitu da baina jaiak ez oraindino. Hamabostaldi honetan Dimako Indusi auzunean, sanfreskuak; hau da Asisko Frantziskoren eguna eta Arantzazun San Fausto jaiak ospatuko dabez. Arantzazu herrian, sanpedroak ospatuten dira uda hasikeran, baina uda amaitutakoan be sanfaustoak ospatuten dabez. Arantzazukoak sano gustukoa dabe hau ospatuteko egiten daben herri afaria.\nSan Fresku jaiak. Indusi (Dima)\nUrri bigarrenak 4, eguena, Asisko San Franzisko eguna\n12:00etan, umeentzako ekintzak.\n14:30ean, baba lehiaketea.\n17:30ean, auzoen arteko olinpiadak.\n19:00etan, berakatz zopa, tortilla eta ogi tostada lehiaketea.\n22:00etan, erromeria Jainaga eta Narbaiza taldeagaz.\n23:00etan, auzokoen antzerkia.\n23:30ean, mozorro lehiaketea.\n24:00etan, tango lehiaketea.\n00:30ean, zozketea eta ostean txokolatea.\nSan Fausto jaiak. Arantzazu\nUrri bigarrenak 13, zapatua\n20:00etan, herri afaria frontoian.\nMenua: patatak errioxar erara, "Luma gorri" oilasko iztarrak brasan erreta, postrea, kafea eta kopea. Ostean erromeria Jokaldi taldeagaz.\nZea Mays eskolako umeakaz egongo da jaietan\nLau eguneko egitaraua prestatu dabe Diman San Pedro jaietarako. Zapatuan, hilak 30, Zea Mays taldeak eta eskolako umeak gormutuen zeinu hizkuntza erakutsiko dabe arrastian eta gauean kontzertua emongo dau Bilboko taldeak.\nAitatzekoa be bada egun berean auzoen eta taldeen arteko txapel- ketearen lehenengo saioa izango dala eta jubiladuak bazkaria izango dabe San Pedro egunean.\n20:00etan, txapelketak: tortilla, makailau eta tostadak.\n22:00etan, euskal kanten ekitaldia.\n23:00etan, kontzertua Obaneuke taldeagaz.\n11:00etatik 14:00etara, umeentzako jolasak.\n13:30ean, 85 urtetik gorakoai omenaldia.\n14:15ean, jubiladuen bazkaria eta ostean trikitixea.\n16:30ean, eskupelota jaialdia.\n19:30etik 23:00etara, kale animazinoa eta pintxo-potea.\n23:00etan, kontzertua Bide Batez taldeagaz.\n00:30ean, Play backa.\n18:00etan, auzoen eta taldeen arteko txapelketea.\n20:30ean, eskolako umeak gormutuen hizkuntza Zea Maysekoakaz batera erakutsiko dabe.\n23:00etan, kontzertuak: Split 77, Zea Mays, Bolbora.\n00:30ean, euskal preso eta errepresaliaduen aldeko ekitaldia.\n13:15ean, jantza saioa.\n19:00etan, bertso saioa: Uxue Alberdi, Igor Elortza, Oihane Bartra eta Iker Zubeldiagaz herriko plazan.\n21:00etan, antzerkia Barre laborategia.\nErrogatibea egingo dabe Urkiolan hilaren 16an\nTradizinoari eutsiz, arratiar asko joango dira oinez euren herrietatik Urkiolara santuari bakea eskatzeko. Aurten "bakea eskatu, bakea zabaldu" lelopean, Dimatik goizeko 06:00etan eta Zeanuritik 08:00etan urtenda oinezko martxa bi egongo dira, baina autoz eta autobusez be joango da jentea Arratia osotik. Aurten, errogatibea Lemoako parrokiak antolatu dau eta Lemoako parrokiko umeen abesbatzak hartuko dau parte.\nIgaz 400 persona inguru batu ziran eta aurten 500era heltzea aurreikusten dabe antolatzaileak. Arratiako herri guztietakoak dira partaideak "gero arratiar asko dator Arratiatik kanpo bizi dana: Galdako, Basauri, Bilbo, Zornotza... Adibidez kartelaren argazkiak Celina Gorostizagoizak atera zituan igaz, bera billaroztarra da baina Zarautzen bizi da eta handik etorri zan" azaldu deutso BEGITUri Arratiako eleizak.


Amikuzeko ikastola, 50 urte lurraldea euskalduntzen | Baxe Nafarroa | KAZETA\n2021 EKA. 18 - 13:55h\nAmikuzeko ikastola, 50 urte lurraldea euskalduntzen\nBerrogeita hamar urteko ibilbidea ospatzeko, kanpaina berezia abiatu du Amikuzeko ikastolak. Urte bukaera arte hitzordu anitz proposatzeaz gain, oroitzapen liburu bat argitaratzeko asmoa dute ikastolaren komunitatea osatu dutenen lekukotasunak bilduz.\n50. urtemuga ospatzeko antolatutako ekimenak aurkeztu dizkiote prentsari ekainaren 12an. © Amikuzeko ikastola\nBadu zer ospatu Amikuzeko ikastolak. Aurten berrogeita hamar urte beteko ditu etorkizunera begira jada jarri den herri ikastolak. Urtebetetzearen karietara, urte bukaera arte, hamaika hitzordu proposatzeaz gain, liburu eta bideo forma izanen duen tresna bat sortuko dute ikastolari sostengua helarazteko.\n1971n Amikuzeko ikastolak bere ateak ireki zituen Garruzen. Amikuztar ausart batzuk kolektiboki antolatzen hasi ziren euskararen erabilpenak indartzeko beharra zuela jabeturik. Horiek horrela, hogeita hamar ikasle berreskuratutako prefabrikatu batean instalatu ziren. Nork erranen zien garaian, sei urte beranduago lehen maila irekiko zutenik.\nInguruan beste ikastolarik ez zegoenez, Amikuzeko lurraldetik kanpoko gazteak ere bertara hurbildu ziren, denak euskaraz ikasteko asmoa bidelagun izanda. Horiek horrela, urte haietan Amikuzeko ikastola barnekaldeko euskaldunen elkargune bat bilakatu zen. Gaur egun, ordea, Seaskak bere sarea zabaldu duenez, ibarreko familiak soilik errezibitzen ditu. Garruzetik Donapaleura eta Donapaleutik Larzabalera egin du salto ikastolak sortu zenez geroztik.\nEuskarari bultzada emanez\nAmikuzeko ikastolaren 50 urteak animatuko dituen taldeak nabarmendu duenez, ikastetxeak rol garrantzitsu bat bete du euskararen biziraupen eta transmisioari bultzada emateko eskualdean. Amikuzen eta bereziki Donapaleun euskararen egoera «ez da beste leku batzuetan bezain sendoa» eta eskasia bat nabaritzen da oraindik ere, batez ere eskolaz kanpoko jardueretan.\nPettan Prebende Amikuzeko ikastolaren 50. urtemuga prestatzen duen taldeko kideak dioenez, hogeita hamar urte baino gehiago duten belaunaldikoek «euskara ikastolan ikasi dute». «Gu baino zaharragoek euskara etxean baizik ez zuten ikasten ahal», nabarmendu du.\nIkastolak lortu du buraso batzuek ikuspegia aldatzea eta lurraldean integratzea. Hala ere, ikastolaz kanpoko jarduera nagusiak frantsesez direnez, «ikastola berez ez da nahikoa izanen». Horiek horrela, Amikuzen ere kirol zein kultur jarduerak euskaraz egiteko eskubidea ere defendatzen du.\nIkasle kopuruari dagokionez, urte luze hauetan emendatze bat bizi izan du Amikuzeko ikastolak. Tendentzia horrek etorkizunean ere segituko duelakoan, badira hogei urte sorturiko eraikina laster txikia geldituko denaren beldur dira. Datozen hilabete eta urteei begira herritarrei baina baita hautetsi eta eragile ekonomikoei ere helduko diren desafioetan parte hartzeko deia luzatu diete.\n50 urte, hamaika ospakizun\nBerrogeita hamar urteak ospatzeko zerbait egitea pentsatu zuen ikasle ohi talde batek, eta azkenean ikastolako burasoen laguntzaz talde bat sortzea erabaki zuten. «Ikastolaren komunitatea txikia da, eta denak bederen bistaz ezagutzen gara. Baina, hala ere elkar ezagutza sustatu du dinamika honek», aitortu du Prebendek.\nHainbat hitzordu antolatu dituzte, bana hilabetero, hain zuzen. «Bizitzen dugun egoerak ere lagundu gaitu, ekimenez gose gaudelako», erantsi du. Lehena, ekainaren 27an iraganen den Donapaleun pista joko batekin. Uztailaren 22an, ordea, zinema gaualdi bat proposatuko dute eta irailaren 18an besta handi bat antolatuko dute Aiziritzen.\nUrriaren 24an Lagunen kantaldia iraganen da Donapaleuko zinema gelan. Azaroaren 20an pilota desafioaren txanda izanen da Donapaleuko trinketean eta zazpi egun beranduago Kabarete gaua eginen dute. Egitarau oparo honi agurra emateko, abenduaren 18an bertsu afari bat antolatuko dute, baina oraingoz lekua ez dute zehaztu.\nHitzorduez haratago, lekukotasunak eta argazkiak biltzeko liburu bat sortuko dute. Argazki zaharrak lortzeko ikasle, buraso eta irakasle ohiei laguntza eskaini diete. Argazkiak biltzeko, webgune berezi bat antolatu dute. Liburuaz gain, Pettan Prebendek dioenez, bideo bat eginen dute ere ikastolaren komunitatea osatu dutenen lekukotasunak biltzeko.


Juan Martin Elexpuru: "Asko molatxen" - - Goiena.eus\nJuan Martin Elexpuru\nJuan Martin Elexpuru: "Asko molatxen"\nJuan Martin Elexpuru 2011-03-11 01:00\nJoan dan urtian izan zan; Idazleak Eskolara programaren barruan Bizkaiko Ezkerraldeko Ortuellara joan nintzan...\n... B ereduko eskola batera, nere ipuin-liburu bat irakurri zebela-eta berbaldi bat egittera. 11-12 urteko ikasliak zien, ez zan lelengo aldixa San Felix Cantaliciora nindoiana. Sartu naiz aretora eta handik puntuko hasi die neska-mutikuak ailegatzen. Halako baten mutiko igar hankaluze bat, eskuak praka-poltsikotan dittuala, nere aurrian plantau eta esaten dost serixo-serixo: "¿Mola mucho escribir libros?". Ezpanak ondo estutu behar izan nittuan barre-purrustada bati eusteko, eta ahal neban serixuen esan notsan: "Euskeraz, mesedez". Eta berak serixo: "Ke si asko molatxen eskribitxen liburuak!".\nEz daukat goguan zer erantzun notsan, baiña bai barreguriak luzaruan iraun zostala. Nik uste dot antz emoten zebala mutikuak liburu eskribitziak ez zebala larregi molatzen, baiña horren konfirmaziñua jaso nahi zebala idazle baten ahotik, bihar edo etziko ogibidia oker aukeratu baiño lehen.\nGero saiua normal joan zan. Berba egin zeben neska-mutikuen artian batzuk txukun samar egiten zeben euskeraz, beste batzuk erdizpurdiz eta beste batzuk gure hankaluzian tankeran, baiña danak entenditzen zeben, eta pentsatzen jarritta, ez da gutxi.\nLehengunian konbestaziñuak urten zeban, zela ez, ia euskeria atzeraka edo aurreraka doian, eta azkenian dudan geratu giñan. Joaten bazara Barakaldora, Oionera edo Lizarrara, euskeria galduta egon dan lekutara, poza emoten dau, ikaslien parte polit bat euskeraz defenditzen dala ikusitta. Estadistikei begiratuta, %10-20 inguruan dabil euskaldun kopurua holako eskualde askotan, eta kontuan hartzen badogu orain dala 30 urte %2-3 besterik ez zala, ez da salto makala.\nBaiña gure inguruko kale eta tabernatako konbestaziñuak entzunda ezin hain baikorrak izan. Izan be, zenbat molatzen dotsan euskaldun askori erderaz egittiak!


'Ameli eta Xirrikituen Jostunek' ipuin kontaketa musikatua izango da martxoaren 4an Azkoitian - Urola Kostako Hitza : Urola Kostako Hitza\n'Ameli eta Xirrikituen Jostunek' ipuin kontalariaren irudi bat. (Iñaki Atxa)\nDatorren ostiralean, martxoak 4, Ameli eta Xirrikituen Jostunek ipuin kontaketa musikatua eskainiko dute Azkoitiko Aizkibel Liburutegian, 17:30ean hasita. HH5, LH1, LH2 eta LH3 mailetako haurrei zuzenduriko saioa izango da, eta dagoeneko irekita dago izena emateko epea. Horretarako, 943-85 08 98 telefonora deitu beharko da.\nHorrez gain, beste bi ipuin kontaketa saio ere izango dira martxoan liburutegian, Miru sorginaren eta Nerea Ariznabarretaren eskutik.


Umapeko hizkuntza-detektoreaz - Umap\nUmapek sortzen dituen galdera eta kezka nagusien artean, zalantzarik gabe, hizkuntza-detekzioarena dago. Nola filtratzen ditugu euskarazko mezuak? Eta zein zehaztasun-maila lortzen dugu? Zuzen ote gabiltza? Ondorengo lerroetan orain arteko gure esperientzia kontatuko dizuegu. Eta hizkuntza-detektorea ondo dabilela azalduko ;-)\nAurrez ere aipatu izan dugun bezala, Umapeko robotak horrela funtzionatzen du (astero-astero prozesua errepikatuz):\nTwitter arakatzen du, algoritmo baten bitartez euskaldun potentzialak detektatzeko, eta guztien artean hautagai posibleak aukeratzen ditu.\nHautagaien talde horri beste algoritmo bat aplikatuz, asteroko Euskal Tuiterlari aktiboen zerrenda osatzen du astelehenero (azken asteotan 4200 inguru izan ditugu zerrendan).\nHortik aurrera, hizkuntza-detektorearen lana hasten da. Rankingean ditugun tuiterlari horien txio guztiak hartu, eta zein hizkuntzatan dauden aztertzen hasten da, denbora-errealean (guk geuk txiokatu ahala, robota lanean dabil). Datuak hortxe daude: apirilean, esate baterako, 250.000 txio bota genituen euskaraz guztion artean (argitaratutako txio totalaren %49 inguru).\nProzesu guztia erabat automatikoa da; ez dago gizakion inolako esku-hartzerik. Eta betiko galdera da: zein neurritan dira sinesgarri robot horrek ematen dituen datuak? Ba, gure ustez, erabat. Hutsegite-maila txikia eta onargarria du gure robotak, salbuespen eta datu batzuk azaltzea komeni den arren.\nUmapen hainbat proba egin izan ditugu azken urteotan, eta sarean libre dauden hainbat hizkuntza detektore probatu ditugu. Behar genituen ezaugarriak hauek dira: azkarra (denbora errealean lan egiteko), testu laburrak ere ondo samar harrapatzen dituena, euskara eta beste hizkuntza batzuk detektatzen dituena, eta librea, egokitu ahal izateko.\nLehenengo Googleren APIaren kontra egin genituen proba batzuk (nahiz baldintza guztiak ez bete), eta geroztik beste hauek ere probatu ditugu TextCat, LID, Guess Language eta LangId (Python liburutegi bat). Azken hori da, orain arte neurtutakoaren arabera, emaitzarik onenak ematen dizkiguna (euskaraz eta Twitterreko jardunean, behintzat), eta horixe darabilgu.\nBestalde, kontuan izan behar da, detekzioa ez diegula aplikatzen, ez traolei, ez erabiltzaile izenei (@umapeu), ez estekei eta ez hizki larriz idatzitako hitzei (arrunta delako lau horietan hizkuntza ugari erabiltzea).\nFidagarritasunari dagokionez: mezu luze samar (4-5 hitzetik aurrera) eta estandarrekin oso-oso ondo funtzionatzen du. %95etik gorako zehaztasuna dauka. Erabiltzaile batzuen profila ikustea besterik ez duzu: ia euskara hutsean txiokatzen duen @argia-ren kasuan, esate baterako, gure robotak dio bere mezuen %97tik gora direla euskaraz (eta beste %1 gaztelaniaz eta ingelesez). Asko jota, beraz, gure hizkuntza-detektoreak %2ko errorea dauka kasu horretan.\nAkats-maila, beraz, oso txikia da esan ditugun txio arruntenetan (4-5 hitzetik gorako mezuak, eta idazkera estandar/formal samarra badute). Euskara batuan idatzitakoekin ez ezik, euskalkian idatzitakoekin ere ondo dabil (beti ere, orain aipatutako parametro horiekin). Adibidez, beheko 3 mezuak euskalkian daude (3 euskalki ezberdinetan), eta Umapek ondo sailkatu zituen, euskarazkoen multzoan:\n"Eüskara süstatüko dü Xiberoa Herri Alkargoak" bit.ly/16LiaJ6 211.000 euroko aitzinkontüa #euskara #xiberoa @xbotza\n— Ahotsak.com (@ahotsak) 2013 martxoa 21\n@bedaio3000 hi Tolosako batzak'e ekoguneako'ituk\n— artsuaga (@artsuaga) 2013 maiatza 3\n@umapeu -eko rankiñian zeure ixena sartu ta zure euskerien erabillerien inguruko estatistikak ikusi zeinkez, sartu zuen ixena da ikusi\n— Iraitz Madariaga (@IraitzMadariaga) 2013 maiatza 7\nHortaz, txio arruntenetan, esango genuke gure detektoreak lan polita egiten duela.\nDetektore honek badu guretako garrantzitsua den beste puntu bat, gainera: ez du egiten positibo faltsurik. Alegia: hizkuntza bat aukeratzen duenean (dela euskara, gaztelania, frantsesa edo ingelesa), ziurtasunez egiten du. Hau da, baliteke euskarazko mezu batzuek ihes egitea, baina 'eu' izendatzen dituen (ia) guztiak euskara dira. Detektoreak euskarazkotzat jotako mezuen %99,9 euskarazko mezuak dira. Eta hori oso garrantzitsua da guretzat.\n"Beste batzuk", akatsak eta salbuespenak\nDena urre kolorekoa, beraz? Ez. Jakin badakigu baditugula hutsune edo "zulo beltz" batzuk. Batez ere 3 hauek:\n1 .- Mezu laburrak.\nTalde honetan sartuko genituzke, esate baterako, hitz bakarreko mezu batzuk, traolak bakarrik dituztenak, emotikonoak bakarrik dituztenak... Mezu bati OK edo ;-) erantzun dion euskal hiztunak badaki bera "euskaraz" dabilena, baina gure detektoreak ezin du hori jakin. Hauek, bere horretan, euskara dira?\n— Goizalde Landabaso E (@GoizaldeL) 2013 maiatza 29\n@fraguela3 jajajajajaja @mikelmuro\n— *LOREA ARIZAGA*(@loreaarizaga) 2013 maiatza 21\n2.- Mezu elebidunak.\nEuskaldunak elebidunak gara (edo eleanitzak, gehienetan), eta gure izaera eleanitz horrek eragin handia du gure txioetan. Uste duguna baino askoz gehiago nahasten ditugu 2-3 hizkuntza:\n“¿Has visto el balón?” galderari, zer erantzun sustatu.com/heliosdelsanto…\n— Sustatu Albisteak (@Sustatu) 2013 maiatza 22\n3.- Idazkera "informala" duten mezuak.\nHor sartzen dira, bai Twitterreko 140 karaktereak aprobetxatzeko egiten ditugun laburdurak ("berndu etrri zn") eta, batez ere, gazteen artean arruntak diren boookaaal luuuzeeeaaak eta hitz-pilatzeak. Adibidez:\nYastaaaa #ELGOOIBAARREEEN kotaaujaakuu......\n— Maialen Uriguena (@MaialenUriguena) 2013 maiatza 8\n@desplazatua ostiiiiiiaaaaaaaaaaaaaaaaaaa!!!!! #ufa!\n— P.Huarte Larraburu (@zaldieroa) 2013 maiatza 27\nGuzti horietan hiztunaren pertzepzioaren aurka ari gara borrokan: hiztunarentzat "euskaraz" egin du (eta esango genuke modu teoriko edo psikolinguistikoan hala dela), baina teknikoki ezinezkoa da mezu horien hizkuntza automatikoki detektatzea. Gure robot koitaduak ahaleginak eta bi egiten ditu mezu horiek ulertu eta sailkatzeko, eta batzuetan asmatzen du; baina sarri askotan ez daki zer hizkuntza den, edo beste hizkuntza batzuen taldean sailkatzen ditu (esate baterako, euskara eta katalana nahasten duten mezuak, sarri samar, aragoieraren multzora doaz; kuriosoa).\nAsko dira ezaugarri horiek dituzten mezuak? Asko dira ihes egiten diguten mezuak? Larritzekoa da? Ez; kasurik gehienetan ez, behintzat. Zuk zeuk, irakurle, erraz konprobatu dezakezun moduan, erabiltzaile gehienen kasuan "Beste batzuk" taldeko txioen portzentaia 5% inguruan dabil (%3-7 bitartean), eta ez dira denak erroreak, gainera (katalanez, galizieraz, italieraz, alemanez... ere txiokatzen dugu).\nNon dago arazoa, orduan? Batez ere, gazteengan. Zenbat eta gazteagoa izan erabiltzailea, eta zenbat eta gehiago erabili Twitter jardun informalerako, orduan eta handiagoa izango da sailkatu ezineko mezuen portzentaia (mezu hiper-laburrak, emotikono hutsak, idazkera erabat informala, hizkuntza-nahastea...). Kasu horietan, badira %20tik gorako errore-maila duten zenbait erabiltzaile.\nOrain arte esandakoa nolabait laburtuz, orduan:\nHizkuntza-detektoreak ondo (edo oso ondo) funtzionatzen du erabiltzaile eta mezu gehienen kasuan.\nEz du hain ondo funtzionatzen, ostera, goian aipatutako zenbait kasutan (txio informalak, hiperlaburrak, elebidunak...)\nOro har, esan dezakegu %5-10 bitarteko hutsegite-maila duela. Kontuan izanik 140 karakteretik beherako mezuak direla (sarritan askoz laburragoak), hutsegite-maila erabat onargarria iruditzen zaigu horrelako tresna batentzat.\nHala ere, erabiltzaileen artean demaseko aldea dago: %3tik beherakoa tuiterlari "formalenen" kasuan; %20tik gorakoa gazte eta erabiltzaile "informal" batzuen kasuan.\nBigarren talde horrekin nola jokatu (detekzioan edo ondorengo azterketatan), horixe gure erronka berria. Izan ere, hori ere euskara(edo) baita! Ari gara horren inguruan ere zenbait alternatiba aztertzen.\nBitartean, datuak eta txioak hor daude, edonoren esku, eta guk pozik erantzungo diegu zuen galdera, kezka eta iruzkinei.


Etxerat AE - Gernikatik mezua: Dispertsioak eragindako biktimen aitortza ezinbestekoa da elkarbizitzan aurrera egiteko\nGernikatik mezua: Dispertsioak eragindako biktimen aitortza ezinbestekoa da elkarbizitzan aurrera egiteko\nETXERAT (2019-XI-23). Gaur Gernikan eskain dugun ekimenaren izenburua “Gutun mezulariak” izan da, udazken osoan lagun ezberdin askorekin antolatzen egon ondoren, hitza eta musika batzea izan da gure helburua.\nBeti bezala, Etxerat Elkarteak euskal gizartean ezarriko du berriz ere konfiantza osoa, herri honen konponbidea, bakea eta bizikidetza lortzeko asmoz. Beste modu batean egitea ezinezkoa izango zen. Gorrotoa eta mendekua lehentasun bezala hartzen duten sektoren aurrean auzolana, oinarrizko lana, instituzioen eta eragile politiko eta sozialen parte hartzea eta mobilizazioarekin erantzungo ez bagenu ezinezkoa izango zen.\nGaurko helburua argia da. Dispertsioak eragindako 16 hildakoen memoria eta aitortza aldarrikatzen ari gara herri honen konponbidean eta elkarbizitzan aurrera joan ahal izateko.\nSalbuespenezko espetxe politika senideentzat kondena bat da, jasanezina bihurtu dena. Gaur egun martxan jarraitzen duenez, behin betiko amaitzea ezinbestekoa da. Dispertsioak eragindako 16 hildakoen aitortza lortzea, dispertsio horrek berak gaur egun sortzen duen egoera gordinarekin amaitzea suposatu beharko luke.\nGaur gurekin dauden 16 biktima hauen senideen parte hartzea eskertu nahi dugu bereziki, euskal preso politikoen senide eta lagunak ahaztu gabe, noski, eta baita gaur Gernikan bildutako eragile politiko, sindikal eta sozialen ordezkaritzarena ere.\nHauxe bertaratutako gonbidatuen zerrenda: José Maria Gorroño Gernikako alkatea, Ainhoa Salterain eta Jesús Lakerikagogeaskoa (EAJ), Jon Iñarritu, Julen Arzuega eta Egoitz Garmendia (EH Bildu), Pili Zabala eta Eneritz Madariaga (Ahal Dugu-Podemos), Ibon Arbulu eta Kizkitza Gil de San Vicente (Sortu), Leire Txakartegi eta Arrate Elkoro (ELA), Garbiñe Aranburu (LAB), Ana Perez eta Saioa Arrien (Steilas), Igor Mera eta Iratxe Alvarez (ESK), Unai Ortega eta Mikel Gorostiaga (CNT), Luis Fuentes (CNT), Xabier Arriaga eta Amets Ladislao (EHNE), Maite Aristegi (Etxalde), Agus Hernan eta Teresa Toda (Foro Soziala), Anais Funosas eta Anne-Marie Bordes (Bake Bidea), Inaxio Oiartzabal (Sare), Ainara Esteran (Egiari Zor), Mikel Casado (Hitz eta hotz), Eneko Calle (Paz con dignidad) eta Altsasuko Gurasoak, Addameer eta Euskadi-Cuba.\nMilesker eta muxu bana ekitaldian parte hartu duten lagunei: Peru del Hoyo, Julen Alberdi, Rita Naveira, Jon Maia, Maddi Argote, Mikel Etxaburu, Irati Jimenez, Laia Petralanda, Onintza Enbeita, Ane Artetxe, Kimu txalapartariak, Iker Lauroba, Ainhoa Larrañaga, Xabat eta Xabi.


Cookie POLITIKA - Kultur Aterkia\nCookie bat web zerbitzari batek erabiltzailearen disko gogorrean utz dezakeen testu fitxategi bat da, berriz konektatzen denean identifikatu ahal izateko. Cookie-ek nabigazioa errazten dute, eta abantaila asko dituzte; esate baterako, erabiltzailearen saioa kudeatzeko edo webgunearen edukiak erabiltzailearen gustuetara egokitzeko balio dute. Cookieak saiokakoak edo iraunkorrak izan daitezke. Saiokako cookie-ak webgunea uztean ezabatzen dira; cookie iraunkorrak, berriz, ordenagailuan egoten dira data zehatz bat arte.\n–Cookie teknikoak: Aukera ematen dute webgunean nabigatzeko eta bertako aukera eta zerbitzuak baliatzeko; esate baterako, datu-trafikoa kontrolatzea, saioa identifikatzea, eskari baten atal desberdinak gogoratzea, erosketa bat egitea, izen emate bat egitea, segurtasun elementuak erabiltzea, edukiak sare sozialen bidez partekatzea eta beste.\n–Pertsonalizatzeko cookie-ak: Webgunea erabiltzailearen gustuen arabera pertsonalizatzeko aukera ematen dute; esaterako, hizkuntza, nabigatzailea eta beste.\n–Analisi cookie-ak: Webgunearen erabiltzaileen portaera estatistikoki neurtzeko eta aztertzeko aukera ematen dute; hala, erabiltzaileen nabigaziora egokitu daiteke webgunea.\n–Hirugarrenen cookie-ak: Kulturaterkia.eus atariak hirugarren batzuen zerbitzuak erabil ditzake, informazioa jasoz eta helburu estatistikoetarako baliatuz, eta erabiltzaileari beste zerbitzu bat eskainiz. Erabiltzaileen identifikazio anonimoa baimentzen dute cookiek (nabigatzaileak eta gailuak identifikatzen ditu, ez pertsonak), eta, aldi berean, bisitarien gutxi gorabeherako kopurua eta igarotzen duten denbora neurtzen du. Modu anonimo batean eduki bisitatuenak ezagutzea eta, era berean, bisitarientzat eduki erakargarrienak zeintzuk diren jakitea ahalbidetzen dute cookiek. Sartzen den bisitaria berria den edo errepikatzen ari den jakin daiteke. Informazio gehiago edukitzeko: Google Analytics.\nHIRUGARRENEN ZERBITZUEN COOKIEAK\nKulturaterkia.eus atariak hirugarren batzuen zerbitzuak erabiltzen ditu, eta beraien cookie-en erabileraren politika haien oinarrietan begiratu behar da.\n• Chrome: Ezarpenak > Erakutsi aukera aurreratuak > Pribatutasuna > Edukiaren ezarpenak-en informazio gehiago nahi izanez gero, Googlen-ren euskarrira edo nabigatzailearen laguntza gunera jo beharko da.\nCookie politikarekin zalantzarik izanez gero, gurekin harremanetan jarri: kulturaterkia@nineu.eus


Eli irrati-iratzargailuak esnatu du. Albistegietako esatariak bakearen eta elkarbizitzaren Donostia 2016ko ekitaldien berri ematen duen ahots neutro beraz esan du naufragioa gertatu dela Turkiako itsasertzean, eta 39 migrari hil direla, haietatik 10 haurrak. Segundo hamarren batez, Mendebalde zuriari biloak zut jarri zizkion Aylan Kurdiren argazkia etorri zaio burura, baina hasieran bizkarrezurrean eragiten zion hotzikara milarenera murriztu zaio jada.\nElik Twitteri begiratua eman dio, laranja biologikoen zukua eta muesli organikoa gosaltzen duen bitartean, eta hedabide handi baten txioak honako albistea ekarri dio: azken migrari oldeetan Europara abiatu diren 10.000 adingabekoren arrastoa galduta dagoela, eta badela susmoa haietako asko jende salmentan aritzen diren sareek harrapatu dituztela. Eliri zukua garrazten ari zaiola iruditu zaio, eta hurrengo txiora egin du salto, txiolari trolleatzaile azti batek telebistako serie mainstream baten pentzura egindako txistearekin barrez lehertzeko.\nIzan ere, Elik pentsatu du munduak segitzen duela biraka. Iluntzero galtzen dela eguna, baina goizero, berriro, atzera berriz, sortzen. Eta pena dela, baina mundua den bezalakoa dela, edo dagoen bezala dagoela, eta penatuta eta suminduta bizitzeak ez duela ezer konpontzeko balio, norbere urdailean minbizi erraldoi bat ontzeko ez bada.\nEli, bi ardatzen arabera bizi da: zer pentsatu, hura egin; zer nahi, hura ase.\nEta Eli ez da bakarrik Jaurlaritza-diputazio-banku-sabinetxe-Bilboko-dorre-faliko-nonahiko-parke-teknologikotako-agintari-kudeatzaile-enpresari-ekintzaile trajeduna...Eli baita ere da euskal herririk euskalduneneko enplegatu hirumilaeurista-mendikorrikalari-trangolari eta furgonetista. Eta Eli baita ere da euskal herririk kultur gose eta kritikoeneko biogizon bizardun eta bioemakume sofistikatuki depilatu gabea, dirurik gabekoen bizimodua performatzen duena Egian bezala Berlinen, sakonean eta hondo-hondoan badakielako ama eta aitaren diruzko lastaira eskura duela.\nNolanahi ere, Elik uda maite du, sasoi betea. Are, tematuta dago urte guztia uda eta opor bihurtzen. Elik galtza motzez eta gona arinez bete du armairua, tiradun tixertaz, txankletez… Eli pijoak bezala, Eli hipsterrak, Eli borrokak, Eli txoniak…\nEguberrietako oturuntza amaigabeetan, Elik marrubiak eta gereziak jarri ditu turroien ondoan. Hala esaten zuen Eliren amonak, zerbait ezinezkoa zela adierazi nahi zuenean: «Hauek nahi dituzte hauek, gereziak Eguberrietan!». Eta, hara, haztearen eta asebetetzearen goia jo uste duen Elik eta Eliren senide, lagun, kide, lankide, bizilagun eta ezagunek, halaxe jan dituzte: gereziak Eguberrietan. Eta Kanarietara joan dira urteberrietan... edo Cancunera.\nElik urte guztia uda eta opor nahi du, asebetetzearen goia hondartza batean etzanik ezer ez egitea balitz bezala, burgesiaren arima-asperdura problematizatu eta arte bihurtuaren dolce far niente horren aldaera proletarizatu, edo, zehatzago, prekarizatua, gorpuztea.\nElik klima aldatu du. Munduaren lurralde handiak mortu bihurtu. Jendetzak laga ditu jateko eta baliabiderik gabe...\nElik mundua hondartza bihurtu du. Kiroldegietako eta estetika zentroetako ekinez zahartzen eta zimeltzen ez diren gorputz-panpinez betetako hondartza. Itxura batean, dena irribarre, dena plazer, dena askatasun eta dena posible den hondartza bat. Denentzat lekurik ez dago hondartza horretan, ordea. Hondartza estu bat da... indartsuak ahulak azpian hartuz etzaten diren hondartza bat.\nTarteka, olatuek, bizi goseak migrari egin duen jendea ekartzen du hondartzara: helduak bezala umeak… tripaz behera, ubel, hilotz. Eliren oinetara.\nBERRIAn argitaratua (2016/02/03)


aholkularitza ezkontza aurretiko elikatuz | Zure ezkontza blog\naholkularitza ezkontza aurretiko elikatuz\narabera Rocio Ramirez | Feb 12, 2017 | edertasuna | 0 iruzkinak\nEmaztegaiaren bakoitzak merezi begiratu eta sentitzen erabat ezkontza egunean amazing, out barruan eta bukatzen hasita. Ez al duzu inoiz zer hantura murrizteko jan behar duzun galdetu duzu ezkontza soinekoa erosi aurretik? Izan elikagai onena pentsatu duzu azala distiratsua da, eta silky ile itxura ederra? simple aholku horiek feed begiratu lagunduko dizu eta sentitzen garrantzirik gehien, une harrigarria, eta, batez ere,, ezkontza egunean.\nHelburua argia da As zehazki nola sentitzen zara eta zer ezkontza egunean islatu nahi duzun ikusteko, Dena hasi zen zer uste dugu garrantzitsua dela dugu eta ezkontza soineko da, baina barrutik nola sentitzen dugu, halaber axola, beraz, erabakia garai bazkari plan horrek ezkontza soinekoa joan iradokitzen dugu.\nPower Plan: ezkontza soinekoa aukeratu\nkanpoan Aipatutako sodio batetik\nGorputzaren hantura murrizteko modu handi bat da, sodio sarrerarekin kontrolatzeko. prestatu edo prozesatu Edozein janari sodio kopuru handia dauka. gertu 75% sodio sarrerarekin dator aurrez prestatutako janaria. Hobe osasuntsu bazkari bat egiten dugu eta geure egosi da, naturalagoa da geroztik eta gure gustu prestatu ahal izango dugu. gogoratzen duten denean sodio hitz egin dugu,, oro har,, erreferentzia gatza elikagaien edukiari dugu eta ez hori bakarrik hantura inplikatutako hori sentitu ahal, baina hori halaber, gurekin mina da odol-presioa, beraz,, tightrope nerbioak oinez baduzu, komeni da gatz apur hartu.\nKontuz zuntz sarrerarekin\nOrduan dieta hartuz ere, kontuz ibili behar dugu. arabera zure gorputzaren metabolismoa, bai edo ez digeritzeko dezakezu oso ondo elikagai zuntz dituen,: pan, zerealak, pasta,… beraz, dieta bat elikagai guztiak aberatsa izan behar duzu, baina arreta berezia hartu zuntz duten batera, gehiegi jaten baduzu delako ari bloated sentsazioa izan dezakezu arabera astuntasuna eratorritako digestioa elikagai mota horiek, eta bestetik gutxi jaten baduzu, bloating izan dezakezu zure gorputza delako Ez da ondo araututa.\nProbiotikoak bakterio onuragarriak hazkundea gut estimulatzen digestioa osasuntsu bat. Hartzitutako elikagai jogurt bezalako kalitate probiotikoak osoa mantendu zure digestio-sistema arautu laguntzeko, eta laguntzen gure gorputzak ondo exekutatzen digestioa, astuntasuna sentitu gabe.\nDenok dakigu digestioa ahoan hasten da, beraz, Bat janari hori ez dago ondo chewed ezin da digestioa, eragiten hantura, pisua gain eta hantura. Chew janaria bai eta zure digestio-sistema laguntzeko beharrezkoak diren elikagai guztiak harrapatzeko.\nAholkuak pisua ideal mantentzea\nPoliki eta ondo\npisua galtzen eta lo Slim modu osasungarrian nahi badituzu, orekatua, gradual eta jasangarria, aukerarik onena da. Horrek esan nahi du Ez duzu egin behar kraskadura dietak Muga sakona osoan elikagai-talde edo horietako bat, nahiz zorrotzak dietak lan lehenengo haietako Egiten, bakarrik ezin da sor azkar pisua galtzea ezin dela mantendu (Jende askok pisua irabazteko hasierako azkar erori ondoren) beraz, momentuko pisua posible downgrade bat eragiten bertan arriskuan da gauzarik garrantzitsuena da zure osasuna eta gutxiago bezain garrantzitsua da, halaber, soineko tamaina.\nbat pentsatu behar duzu Estilo aldaketa bizitza osoagoa. Helburu handiago bat lortzeko asmoz, zeure buruari galdetu behar duzu zure bizimodua hobetzeko ordena ez ezkontza egunerako bakarrik hobetzeko, baina zure bizitza osorako. batekin hasi pixkanakako aldaketa Hobe da. batean arreta dieta orekatua proteina giharrak, osasuntsua gantzak eta karbohidratoak kalitatea, fruta bezalako elikagai osoa, barazkiak, fruitu lehorrak, haziak, arrain, oilasko, aguakatea, avena, quinoa, gantz gutxiko esnekiak,… uste Ezkontza ondoren etorriko haurrak eta oso garrantzitsua da bat izateko osasuntsu eta indartsu gorputza :D.\nAraua bost elikagai\nra mantentzen laguntzen pisua aukeratu behin soinekoa, hobe da bost elikagaien arau jarraitu behar: jan bost elikagai ezberdinak otordu bakoitzean daukazu, Metodo honek, aukeratu menu eduki dezakete gehiegizko osagai izaten laguntzen du. bazkari orekatua jan Focus baino gehiago bost elikagai garrantzitsu gabe (olioa, belarrak eta espeziak ez zenbatzea). food adibide bat churrasco oilasko bat salteatuak azenarioak eta fruta apainduta egongo litzateke (Sagar edo kiwi).\nTest bi minutu\nModu handi bat elikagaien cravings murrizteko eta lo Slim bi minutu araua da: Ponte suposatuz craving bat duzu txokolatea edo zati bat pastel, eta erabaki duzu agian hori beroa tea berde kopa bat edo baso bat ur pozik izango litzateke duzu, baina, bi minutu amaitu dute, Oraindik ere ezin duzu gelditu tarta zati hori pentsatzen… Dena da barrera psikologiko bat jarriz zerbait nahi benetan ez dugu jan buruz, beraz, eutsi gero 2 jan pastela edo txokolate zati hori gabe minutu, Zergatik ez hartu 5, 10, 20 minutu?\nElikatuz aholkuak duteazala natural eta osasuntsu.\nAreagotu elikagai aberatsak diren elikagaiak, antioxidatzaileak beteta, phytochemicals eta baxua gantz saturatu zure dieta zure azalaren itxura osasuntsu eta kolore polit batekin laguntzeko. Fruta eta barazki freskoak Beti dira ikusgarria bitaminak, Nutriente horiek beteta daude dutelako. laranjak, piperrak, brokolia eta cantaloupe C bitamina altua dira (ekoizteko garrantzitsuak kolageno azala eta ehunak egiteko). bezalako elikagaiak izokina, sardinak, intxaurrak eta flax haziak aberatsak diraomega-3 koipe osasungarriak direla antiinflamatorio eta azala ere onuragarria izango da.\nJan elikagai osasuntsua gantzak aberatsa\nGure gorputza ere behar gantz ona sentitzen gurekin eta nutrienteak lortuko dugu janaria jaten dugu metabolizatzeko laguntzeko. Osasuntsu koipe osasungarriak mantenduz hobea dirailea, azala eta azazkalak, ematekonatural distira. oliba, aguakatea eta arrain urdina, hala nola izokina, atuna eta berdela iturri ona dira gantz azido insaturatuak, baita coconuts eta arrautza osoa bezala.\nOstatu eta egunean zehar hidratatuta\nHidratados azala osasuntsuago itxura bat ematen, kolorea hobeto eta gure edertasuna areagotzen. Garrantzitsua da ur mineral edan hidratazio optimizatzeko. Hasi eguna ur edalontzi handi batekin metabolismoa azkartzeko laguntzen, eta gero jarraitzeko egun osoan zehar edaten zure gorputza hidratatuta nahikoa bere eginkizunak behar bezala egiteko da egingo. aspertu zu ur arrunta edaten eta exekutatzen bada, ura edan ahal izango duzu, limoi zukua edo barietateekin uraren zapore of font vella.\nAholkuak oilo ona aurre egiteko\nNola astintzeko ajea\nIzan gaitezen errealistak, neska gau bat konbinatuen hainbat txandatan inplikatzeko. Oraindik alkohola guztiak kezkatzen bada, modu handi bat, ez dute ajea hurrengo egunean da alkoholik gabeko edariak, edari alkoholdunen Ordezko. Oso garrantzitsua ura edan aurretik, bitartean eta irten eta otordu orekatu bat izatea proteina-iturri ona izan ondoren gauean kanpo aurretik. Ez alkoholaren eragina kezkatu, izan duzue, sólo que ayudarás a que tu organismo asimile mejor el alcohol y así al día siguiente no padecer resaca 😉\nhurrengo egunean hasten den ur edalontzi handi bat gorputzaren rehydrate behar duzu. limoi tanta batzuk gomendatzen dugu digestio-sistema estimulatzen eta laguntza kendu edozein hondarrak gauean aurretik.\nparrandaren gau bat zer gehiago jan nahi zaitezke da ona antioxidatzailea elikagaien eta eman duzu sentitzen debug. ona erretako arrain A barazkiak barazkiak lurrunetan edo kremarekin aukerarik onena da.\nLaguntzak detoxify zure gorputza\nDenok dakigu batzuk infusio edo te gure gorputza onuragarriak dira. Polita izango litzateke, erritual txandakatuz arratsaldean kafea osatuko infusioan pennyroyal edo chamomile gisa. Beraz digestioa erraztea.\nezkontza eguna aholkuak\nazala nerbioak behar duzu eta zalantzarik ez dute nahi ezer jan, lehen ez puztuta eta bigarren ausartuko ez tempt patua dute eta goragalea sartzen baduzu, baina, izango duzu uneoro elikatu behar ez baduzu nahi tentsioa edo azukre jaistea eta zure gonbidatuak uxatzen.\narazo komun bat da emazteen hori saltatzeko bazkariak nahigabe ondorioz urduritasuna eta hectic ordutegi bat. Ez utzi nerbioak eta estresa saihesteko zure gorputza ez da nahikoa, nutrienteak eta ura behar dute. Garrantzitsua da bat izateko ur botila itxi eta erlaxazio ariketak nerbioak badian mantentzea.\nZer egunean jan aurretik eta ezkontza egunean\nBezperan eta ezkontza eguneansaihesteko zerbait berria edo exotiko jan nahian zenuke bertan zure sisteman eragin negatiboa izan daiteke. Zure ezkontza menu Dakizuenez, Bazkari plangintza aurretiko elikagai osasuntsu ezkontza egunean. proteinak ditzakezu, arroza eta barazkiak Integral duten elikagaien oreka optimoa bat emango du, eta normalean sentitzen ona. gosarian, Ez bete too. freskoa laranja zukua eta ogi olioa eta indioilar erdi ogi batekin kafe bat gosaria ona duten bitaminak ematen dizu, eta ona sentitzen duzu egin da.\nAs garrantzitsua da zure gorputza elikatzeko, halaber, garrantzitsua da lasaia izan da eta zure burua mantentzeko ongi. denbora pixka bat hartu behar duzu meditazio edo, besterik gabe, gozatzeko tea kopa lasaia eta erlaxatua sofan. Hona hemen batzuk aholkuak egunean zehar egin dezakezu erlaxatu:\nEgizu egunean behin, goizez edo arratsaldez:\nHiru eta bost izaten ditu sakon arnasa\nEdan tea kopa bat undistracted\nBaila zure abesti gogokoena erritmora\nPlay zure maskotak\nGozatu bainu bat\nEtzan edo eseri isiltasun bost minutu\nCanta, Gaia ez da ez baduzu eskuinera edo ez.\nIdatzi. Badira idatzi duten eguneroko eta erlaxatu pertsona. arazo ikusteko beste ikuspegi batetik laguntzen du izan daiteke.


Lazkao-Txiki Bertso-Paper Lehiaketa (31. 2022. Ordizia) - Aldizkakoa - BDB. Bertsolaritzaren datu-basea\nLazkao-Txiki Bertso-Paper Lehiaketa (31. 2022. Ordizia)\nLAZKAO TXIKI XXXI. BERTSOPAPER LEHIAKETA\n- Gaztetxoen maila: 13 urte artekoentzat (2022an 14 betetzen ez dituztenentzat).\n- Gazteen maila: 14-18 urte artekoentzat (2022an gutxienez 14 urte eta gehienez 18 urte betetzen dituztenentzat).\n- Helduen maila: 2003an edo aurretik jaiotakoentzat.\n- Gaztetxoen mailan, parte hartzaile bakoitzak nahi adina bertsopaper bidal ditzake.\nGaia “ZER MODUZ MUSUKORIK GABE?" izango da.\nLanak 2022ko uztailaren 1aren aurretik bidaliko dira aurretik aipatu helbidetakoren batera.\nl.ak 200 euro\n2.ak 100 euro\n3.ak 50 euro\nl.ak 300 euro\n2.ak 200 euro\n3.ak 100 euro\nl.ak 500 euro\n2.ak 400 euro\n3.ak 300 euro\n2022ko irailaren 11n egingo da Ordizian Euskal Jaien barruan.\n2022-09-11 Ordizia Lehiaketa


Espainiako Gobernuaren dirulaguntza, hiru proiektutarako - Oñati - Goiena.eus\nEspainiako Gobernuaren dirulaguntza, hiru proiektutarako\nMiren Arregi 2009-01-14 17:24\nKrisiari aurre egiteko neurrien artean, Espainiako presidente Rodriguez Zapaterok dirulaguntzak emango dizkie udalei, inbertsiotarako. Bada, Oñatik diru kopuru bat jasoko du Madrildik, herriko hiru gune konpondu eta hornitzeko. Hain zuzen, oraingoz, Oñati da Espainiako Gobernutik dirulaguntza jasoko duen Debagoieneko herri bakarra, beste batzuek oraindik ez dituzte-eta eskariak egin. Eskaerok aurkezteko epea urtarrilean amaitzen da.\nOñatiko Udalak Madrilen aurkeztutako hiru proiektuei eman die baiezkoa Espainiako Gobernuak. Krisia dela-eta Espainiako Gobernutik iritsiko diren dirulaguntzak herriko hiru gune konpondu edota hornitzeko erabiliko dira. Hain justu, Korreos ingurua urbanizatzeko, hilerrirako bidea konpontzeko eta Euskadi etorbideko irisgarritasun lanetarako.\nHala, Korreos inguruko urbanizazio lanetarako 719.000 euro inguru jasoko ditu Madrildik Oñatiko Udalak. Kopuru hori, besteak beste, egungo autobus geltokira bideratuko da; izan ere, autobus geltokia dagoen tokitik Korreos aurreko aldera eroango dute, orain aparkalekuak dauden tokira. Aldaketa horrekin batera, aurreikusten da komun publikoz hornitutako markesina bat ere ipintzea, eta baita Ibarra eta Korreos artean eta hilerrirako igoera hasten den eskaileretan biribilguneak ipintzea. Bestetik, lokomotora dagoen berdegune txikian parke bat egingo dute.\nHilerrirako bidea konpontzeko, berriz, Oñatiko Udalak 717.000 euro pasatxo jasoko ditu. Kasu horretan, pareta bat ipiniko dute lur jausiak saihesteko, kanposanturako bidea zabalduko dute eta bidegorri bat egingo da, jolasparke batekin inguruetan.\nBi proiektu horiek astelehenean onartu ziren Madrilgo Gobernuan; atzo, berriz, hirugarren proiektuari eman zioten baiezkoa. Hain zuzen, Euskadi etorbideko oztopo arkitektonikoak kentzeko proiektuari. Hori, Oñatiko Udalaren irisgarritasun planaren bigarren fasearen baitako da, eta orain, Madrilgo Gobernutik iritsiko da diru hori ordaintzeko. Hain zuzen ere, 466.000 euro inguru bideratuko dira horretara. Aurrekontu horren barruan sartzen da baita ere Euskadi etorbidetik pasatuko den bidegorri zatia.\nOraingoz, Debagoienean, Oñatik aurkeztutako proiektuei bakarrik eman die baiezkoa Madrilek; izan ere, ibarreko beste herri batzuek proiektuak aurkeztu ere ez dituzte egin oraindik. Aurkezten diren proiektuak inolaz ere ezin dira egon urteko aurrekontuetan aurreikusten diren ekintzen barruan. Lanok apirilaren 13a baino lehen hasi beharko dituzte eta oraingo urtearen barruan burutuko dira.


2021-2022 ikasturteko Bizilabe Tolosaldea zientzia-jardueren izen-emate epea ireki da - Villabonako Udala\nPost 2021 Ekaina 08\nTolosaldea Garatzenek eta Elhuyarrek sustatutako 10-14 urte bitarteko gazteentzako aisialdi-eskaintza da.\nGazteek zientzia- eta teknologia-tailer, proiektu eta irteerak egingo dituzte, eskola orduz kanpo.\nIzena emateko lehen txanda, ekainaren 8tik 20ra izango da.\nBizilabe Tolosaldea egitasmoan, tokian tokiko ikastetxe, herriko eragile, ikerketa-zentro edota enpresekin dihardute lanean. Izan ere, STEM (Zientzia, teknologia, ingeniaritza eta matematikak) bultzatzea, eskualdeko apustua da.\nIzena-emateko informazioa eta formularioa: hemen\n611 000 928